Kod 33 AKKDC08 - Yakuba ko a be filɛli kɛ, a ye Ezawu - Bible Search\nKod 32 Kod 34\nYakuba ni Ezawu be bɛn\n1Yakuba ko a be filɛli kɛ, a ye Ezawu natɔ ye ni cɛɛ kɛmɛ naani ye. A y'a deenw tilan k'u kalifa Leya ni Arasɛli ani jɔnmuso fila nunu ma. 2A ye jɔnmusow n'u deenw bila ɲafɛ, ka Leya n'a deenw tugu olu kɔ, ka Arasɛli ni Yusufu bila u bɛɛ kɔ. 3Ale yɛrɛ tɛmɛna u ɲa k'a kunbiri gwan duguma siɲɛ wolonwula, n'a be gwɛrɛl'a kɔrɔcɛ la. 4Ezawu bolila ka ta'a kunbɛn k'a bolo meleke a kaan na k'a fo kosɔbɛ. U kasira.\n5O kɔ, Ezawu ko a be filɛli kɛ, a ye musow ni denmisɛnw ye, a ko: «Nunu bɔra min?» Yakuba y'a jaabi ko: «Ala ye deen minw di ne, i ka jɔɔn ma, olu lo.» 6O tuma na, jɔnmusow n'u deenw gwɛrɛla k'u kunbiri gwan duguma. 7O kɔ, Leya n'a deenw gwɛrɛla k'u kunbiri gwan duguma. O bɛɛ kɔ, Yusufu ni Arasɛli fana gwɛrɛl'a la k'u kunbiri gwan duguma. 8Ezawu ko: «Ne ye begɛnkulu minw kunbɛn, o kɔrɔ ye mun ye?» Yakuba y'a jaabi ko: «Janko ne koo ka diya i ye, ne matigi.» 9Ezawu ko: «Ne dɔgɔcɛ, fɛɛn min be ne bolo, o be ne bɔ. To n'i ta ye.» 10Yakuba ko: «Ayi, ne b'i daali, ni ne koo ka d'i ye, i ka sɔn ka ne ka boɲafɛn nunu minɛ. Bari i ye ne minɛ ka ɲa cogo min na, ne y'i ɲada ye, o kɛra i n'a fɔ mɔgɔ ye Ala ɲada ye. 11Ne ye boɲafɛn minw d'i ma, ne b'i daali ko i ka sɔn k'o minɛ, bari Ala makarila ne la, ne mako be fɛɛn min na, o bɛɛ be ne fɛ.» A y'a kɛ wajibiyako ye minkɛ, Ezawu sɔnna k'a minɛ.\n12Ezawu ko: «Aw ye na an ka taga. An bena taga ɲɔgɔn fɛ.» 13Yakuba y'a fɔ a ye ko: «Ne matigi, i y'a lɔn ko denmisɛnw barika ka dɔgɔ, sagamuso ni misimuso dentigiw be yen. N'an ye taama wajibiya n'u ye tile kelen kɔnɔ, begɛn nunu bɛɛ bena sa. 14Ne matigi, ne b'i daali i ka bila ne ɲa. Ne bena taama begɛnw kɔ dɔɔni dɔɔni ni denmisɛnw ye fɔɔ ka taga se i fɛ *Seyiri mara la.» 15Ezawu ko: «Ne bena n ka mɔgɔ dɔw to n'i ye.» Yakuba ko: «Mun na? Min ka gwɛlɛ, o ye ne koo ka diya i ye dɔrɔn, ne matigi.» 16O la, Ezawu ye Seyiri sira minɛ o loon na. 17Yakuba tagara se Sukɔti, ka soo lɔ yen ka wɛɛrɛw dilan a ka begɛnw ye. O kosɔn, u b'o yɔrɔ wele ko Sukɔti.s\nYakuba be se Sisɛmu\n18Yakuba kɔseginin kɔ ka bɔ Aramu jamana na, a sera Sisɛmu dugu la hɛrɛ la, Kanaan jamana na. A tagara sigi dugu gɛrɛfɛ. 19- A y'a ka fanibugu lɔ yɔrɔ min na, a y'o dugukolo san Sisɛmu faa Amori deenw fɛ warigwɛ kilo kelen ɲɔgɔn na. 20A ye sarakabɔyɔrɔ lɔ yen k'o tɔgɔ la ko «Ala ye Isirayɛli ka Ala ye.»t


MAKABEW FILANAN 11 AKKDC08 - Waati dɔɔni dɔrɔn o kɔ, - Bible Search\nMAKABEW FILANAN 10 MAKABEW FILANAN 12\nMAKABEW FILANAN 11\nZuda be Liziyasi kɛlɛ\n(Mak fɔlɔ 4.26-35)\n1Waati dɔɔni dɔrɔn o kɔ, Liziyasi, min tun be mara koɲaw kunna, n'ale ye «masacɛ balima» ye, a mɔna min kɔrɔ, ale ye koo kɛnin nunu mɛn, o digir'a la haali. 2A ye kɛlɛden sennatigi mɔgɔ waa bi seegi (80 000) ɲɔgɔn lajɛn, n'a ka sotigiw bɛɛ, ka taama daminɛ ka taga zuwifuw kama. A ka miiri tun ye ka Zeruzalɛmu kɛ girɛkiw ka dugu ye, 3ka wari sarata sigi Alabatosoba kama i n'a fɔ siya wɛrɛw ka josow, ani ka sarakalasebagaw kuntigiya kɛ feerefɛn ye saan o saan. 4A ma Ala ka sebagaya jati fewu, a y'a yɛrɛ boɲa k'a jigi la a ka kɛlɛden sennatigiw caaman, n'a ka sotigi waa caaman, ani a ka sama bi seegi kan.\n5A sera Zude mara la tuma min na, a gwɛrɛla Bɛtisuri yɔrɔ barikaman na, kilomɛtɛrɛ mugan ni seegi ɲɔgɔn be ale ni Zeruzalɛmu cɛ. A y'a kɛlɛ kosɔbɛ. 6Tuma min na Makabe n'a ka mɔgɔw y'a mɛn ko Liziyasi tun ye dugu barikaman nunu datugu, u jɛnna ni jama ye ka Matigi dali ni ɲaji ni ŋunankan ye, ko a ka mɛlɛkɛɲuman ci Isirayɛlidenw fɛ k'u kisi. 7Makabe yɛrɛ le kɔnna ka kɛlɛkɛminan ta. A ye tɔɔ nunu ladi ko u k'u yɛrɛ bila farati la ni ale ye janko k'u balimaw dɛmɛ. Olu girinna ka taga ni ŋaniya kelen ye. 8K'u to Zeruzalɛmu masurun na halibi, sotigi dɔ y'a yɛrɛ yira u la, ka bila u ɲa. Fani gwɛman b'a kaan na, n'a be kɛlɛkɛminan sanulamanw fifara. 9O la, u bɛɛ jɛnna ka makaritigi Ala fo, u y'a ye ko fangaba donna u la. Hali mɔgɔ, u labɛnnin tun lo k'a sɔgɔ, o dama tɛ, hali sogo farimanw, hali nigɛkogow. 10U labɛnnin gwɛrɛla kɛlɛ kama, dɛmɛbaga dɔ sɔrɔla u la ka bɔ Sankolo la. Matigi tun makarila u la. 11U girinna u juguw kan i n'a fɔ jaraw. U ye kɛlɛden sennatigi mɔgɔ waa tan ni kelen (11 000) nii bɔ kɛlɛ la, ani sotigi mɔgɔ waa kelen ni kɛmɛ wɔɔrɔ (1 600), k'u juguw ka kɛlɛdenw bɛɛ wajibiya ka boli. 12U caaman mandiminin le bɔsira ka taga k'u ka kɛlɛkɛminanw to yen. Liziyasi yɛrɛ y'a yɛrɛ bɔsi ka boli ni maloya ye.\nZuwifuw ni Antiyokusi be bɛn ye\n(Mak fɔlɔ 6.57-61)\n13Nga Liziyasi tun ye hakilitigi ye minkɛ, a miirila kɛlɛ nin la, min tun cɛnn'a bolo, sisan sisan. A y'a faamu ko mɔgɔ si te se eburuw kɔrɔ, bari Setigi Ala be n'u ye. O la, a ye cidenw bila 14ka taga bɛɛn kuma fɔ u ye ani k'a daa di ko a bena masacɛ wajibiya fana ka kɛ u teri ye. 15Liziyasi ye fɛɛn min bɛɛ fɔ, Makabe sɔnna o bɛɛ ma jama ka hɛrɛ kosɔn. Makabe ye fɛɛn min bɛɛ sɛbɛ k'a ci Liziyasi ma zuwifuw kosɔn, masacɛ sɔnna o la.\n16Liziyasi ye bataki min ci zuwifuw ma, a sɛbɛnna o kɔnɔ ko: «Ne, Liziyasi be zuwifuw bɛɛ lajɛnnin fo! 17Aw ye sɛbɛ min di aw ka ciden Zan ni Abusalɔn ma ko ka n'o di ne ma, o ɲɔgɔn sɛbɛnnin be ɲafɛ. U ye ne dali ko koo minw fɔnin b'a kɔnɔ, ko ne ka n fɛta fɔ u la. 18O la, min tun ka kan ka fɔ masacɛ ye, n y'o fɔ a ye. O y'a sɔrɔ ale yɛrɛ sɔnna ko minw be se ka yɛlɛma, k'olu bena yɛlɛma. 19O la sa, ni aw ma wili anw ka jamana kama, ne bena jija fana ka baara kɛ aw ka hɛrɛ kosɔn loon nataw la. 20A koo misɛnmanw faan fɛ, ne y'a fɔ aw ka cidenw ni ne ka mɔgɔw ye ko u ka kuma n'aw ye o la. 21Ne ka duba be aw ye. Sɛbɛ nin labɛnna girɛkiw ka masaya saan 148nan na Diyosikɔri kaloe tile mugan ni seeginan loon.»\n22Masacɛ ka bataki kɔnɔnakuma filɛ nin ye: «Ne, masacɛ Antiyokusi be n balima Liziyasi fo! 23Kabini an faa tagara sukɔrɔw fɛ, an yɛrɛ tun b'a fɛ an ka mara mɔgɔw ka sigi ɲasuma na, u ka banba n'u yɛrɛw ka koo ye. 24An y'a mɛn ko zuwifuw tun te sɔnna ka girɛkiw ka landaw kɛ, an faa tun be min fɛ, ko olu yɛrɛ ka balocogo le tun ka d'u ye, k'o kosɔn, u be sira dali, u ka se k'u ka sariyaw bato. 25O la, an t'a fɛ siya nin ka gwɛlɛya sɔrɔ fana minkɛ, an y'a latigɛ ko Alabatosoba ka segi u ma, ani ko u ka se ka taama ka kɛɲɛ n'u bɛmaw ka landaw ye. 26O la, ne b'a ɲini e fɛ ko i ka mɔgɔ dɔ ci u fɛ, ani ka bɛɛn ɲini n'u ye janko, an be bolo min kan, u k'o lɔn. U jigi ka sigi, u ka to ka janto u yɛrɛ ka koow la hɛrɛ la.»\n27Masacɛ ye bataki min ci zuwifu jama ma, a sɛbɛnna o kɔnɔ ko: «Ne, masacɛ Antiyokusi be zuwifuw ɲamɔgɔw ka jɛnkulu ni zuwifu tɔw fo! 28Ni aw ka kɛnɛ, o le ye an ka laɲini ye. An yɛrɛ ka kɛnɛ. 29Menelasi y'a fɔ an ye ko aw b'a fɛ ka kɔsegi aw fɛ yen janko ka janto aw ka koow la. 30Mɔgɔ minw bɛɛ bena segi u fasow la yanni Zantikif kalo tile bi sabanan loon, u ka l'a la ko foyi tena kɛ u la. 31Aw zuwifuw bena se k'aw ka dumuniw kɛ aw ka landaw cogo la, k'aw ka sariyaw bato i n'a fɔ fɔlɔ la. Ni aw dɔ filila koo dɔw la lɔnbaliya kosɔn, u ten'a tɔɔrɔ cogo si la o kosɔn. 32Ne ye Menelasi fana ci k'aw hakili sigi. 33Ne ka duba be aw ye. Sɛbɛ nin labɛnna girɛkiw ka masaya saan 148nan na Zantiki kalo tile tan ni duurunan loon.»\n34Ɔrɔmukaw fana ye bataki ci zuwifuw ma, o kɔnɔnakuma filɛ, ko: «Ɔrɔmukaw ka lasigidenw, Kɛntusi Mɛmiyusi, ni Titusi Maniliyusi, ani Maniyusi Sɛriziyusi be aw zuwifuw fo! 35Masacɛ balima Liziyasi sɔnna aw ka koo minw na, anw fana sɔnna o la. 36A y'a ye ko koo minw ka kan ka fɔ masacɛ ye, ni aw y'o sɛgɛsɛgɛ ka ban, aw ka mɔgɔ dɔ ci an ma joona janko o ka yira masacɛ la cogo bɛnnin na min bena kɛ aw ma hɛrɛ ye. Bari an be tagara Antiyɔsi. 37O la, aw ye teliya ka mɔgɔw ci an ma janko an fana k'aw ka miiriya lɔn. 38An ka duba be aw ye. Sɛbɛ nin labɛnna girɛkiw ka masaya saan 148nan na Zantiki kalo tile tan ni duurunan loon.»


Sam fɔlɔ 1 AKKDC08 - Cɛɛ dɔ tun be Aramatayimusofimu - Bible Search\nSam fɔlɔ int Sam fɔlɔ 2\nSam fɔlɔ 1\nAnnɛ ka koo Alabatoso kɔnɔ\n1Cɛɛ dɔ tun be Aramatayimusofimu dugu kɔnɔ, Efarayimu mara kuluyɔrɔ la, a tɔgɔ ko Ɛlikana. A facɛ tɔgɔ tun ko Yerowamu, ale fana faa tɔgɔ tun ko Eliwu, Eliwu faa fana tun ye Towu ye, ale faa fana tun ye Sufu ye. Sufu tun ye Efaratika ye. 2A ka musow tun ye fila ye, kelen tɔgɔ ko Annɛ, kelen tɔgɔ ko Penina. Penina tun ye deenw sɔrɔ, nga Annɛ ma foyi sɔrɔ. 3Saan o saan, cɛɛ nin tun be to ka bɔ a ka dugu la, ka taga Silo ka saraka bɔ Masaba, Setigi ye. Eli ka deen fila Ofini ni Pinasi le tun ye Masaba ka sarakalasebagaw ye o yɔrɔ la.\n4Ni Ɛlikana ye saraka bɔ loon min na, a tun be deli k'a sogo dɔ di Penina n'a dencɛw n'a denmusow bɛɛ ma. 5A tun be to ka Penina ta ɲɔgɔn fila di Annɛ ma, bari Annɛ koo le tun ka d'a ye, hali ni Masaba y'a kɛ a te deen sɔrɔla. 6Annɛ sinamuso tun be to k'a darabɔ janko a ka dimi, bari Masaba tun y'a kɛ deen sɔrɔbali ye. 7Saan o saan, Ɛlikana tun be to k'a kɛ ten. Tuma o tuma ni Annɛ tagara Masaba ka soo, Penina tun be to k'o ɲɔgɔn kɛ a la. Saan dɔ la sa, Annɛ kasira ka ban dumuni na. 8A cɛɛ Ɛlikana y'a fɔ a ye ko: «Annɛ, mun na i be kasira? Mun na i te dumuni kɛ? Mun na i dusu cɛnnin lo ten? Ne man fisa ni deen tan ye i fɛ wa?»\n9Ayiwa, k'u to Silo, u ye dumuni kɛ ka minni kɛ ka ban tuma min na, Annɛ wilila ka taga Alabatoso donda la. O y'a sɔrɔ sarakalasebaga Eli tun siginin be a ka sigilan kan Masaba ka soo daa la. 10A dusu tun cɛnnin be kosɔbɛ, a ye Masaba daali ni ɲaji ye. 11- A ye dajuru ta Ala ye ko: «Masaba Setigi, ne, i ka jɔnmuso ka makari filɛ, k'i hakili to ne la, n'i hakili ma bɔ i ka jɔnmuso kɔ, n'i sɔnna ka dencɛ di ne ma, n bena deen nin kɔsegi e Masaba ma a k'a sii bɛɛ kɛ e bolo, a kuun tena li abada.»\n12Annɛ mɛnna Masaba daali la. Eli tun b'a daa kɔlɔsira. 13A tun be daali kɛr'a kaan kɔnɔ. A dagolow dama le tun be magamagara, mɔgɔ tun t'a kumakan mɛn. O la, Eli tun b'a miiri ko a fara dɔrɔ la. 14A y'a fɔ a ye ko: «I bena to i ka dɔrɔtɔya la fɔɔ tuma jumɛn? I ɲamalɔ.» 15Annɛ y'a fɔ a ye ko: «Ayi ne matigi, ne ye muso dusukasinin ye, ne ma duvɛn min, walima minnifɛn fariman wɛrɛ, ne tun be ne dusuko le yirala Masaba la. 16Kana i ka jɔnmuso filɛ musokolon ye. Ne ka dusukasi ni n ka nitɔɔrɔ barika le boɲana, o le y'a to ne ye daali kɛ ka mɛn.» 17Eli y'a fɔ a ye ko: «Taga hɛrɛ la, i ye fɛɛn min ɲini Isirayɛli ka Ala fɛ, a k'o kɛ i ye.» 18Annɛ y'a fɔ Eli ye ko: «I ka makari i ka jɔnmuso la.» O kɔ, muso nin tagara dumuni kɛ, a ɲada yɛlɛmana.\n19O dugusagwɛ sɔgɔmada joona, u wilila ka Masaba bato. O kɔ, u ye sira minɛ ka taga u fɛ Arama. Ɛlikana jɛnna n'a muso Annɛ ye, Masaba y'a hakili to Annɛ la.\nSamuyɛli ka wolo n'a ka denmisɛnya\n20O saan nin kɔnɔ, Annɛ ye kɔnɔ ta ka dencɛ wolo. A y'a tɔgɔ la ko Samuyɛli, ko bari ale y'a daali Masaba fɛ. 21O kɔ, a cɛɛ Ɛlikana tagara Silo n'a ka somɔgɔw bɛɛ ye janko ka saan o saan saraka bɔ Masaba ye, ani k'a ka dajuru sara. 22Nga Annɛ ma taga. A y'a fɔ a cɛɛ ye ko ale be to fɔɔ ni deen nin daa nana bɔ siin na tuma min na, k'o tuma na, ale bena taga n'a ye Masaba ɲakɔrɔ a ka to yen tuma bɛɛ. 23A cɛɛ Ɛlikana y'a fɔ a ye ko ni min ka d'a ye, a k'o kɛ, ko a ka to yen fɔɔ deen nin daa ka bɔ siin na. Ko Masaba ye min fɔ, a k'o kɛ dɔrɔn. O la, muso nin tora soo k'a deen balo fɔɔ ka taga se tuma min na a daa bɔra siin na. 24Deen daa bɔra siin na tuma min na, a tagara n'a ye Masaba ka soo Silo ni tura saba ye, ni fiyɛ ɲaa kelen mugu, ani duvɛn ye, foroko kɔnɔ. Deen nin tun ye denfitini ye. 25U ye tura nunu faga, ka deen nin ta ka taga n'a ye Eli fɛ. 26Annɛ y'a fɔ Eli ye ko: «Matigi, hakɛ to, Ala k'i mɛn an kɔrɔ. Muso min tun nana lɔ i gɛrɛfɛ yan ka Masaba daali loon dɔ, ne be tiɲɛ fɔ i ye, ne lo. 27Ne tun ye Masaba daali deen nin le kosɔn, ne tun ye fɛɛn min ɲini a fɛ, a y'o kɛ ne ye. 28Ne fana b'a kalifa Masaba ma, a sii bɛɛ la a bena kɛ Masaba ta ye, ka to k'a bato.» O kɔ, u ye Masaba bato.


Lok 2nan 24 AKKDC08 - Zowasi sii tun ye saan wolonwula - Bible Search\nLok 2nan 23 Lok 2nan 25\nLok 2nan 24\nZowasi be Masaba ka soo lalaga\n(Mas 2nan 12.1-17)\n1Zowasi sii tun ye saan wolonwula ye sanni a ka kɛ masacɛ ye. A ye saan bi naani kɛ masaya la Zeruzalɛmu. A bamuso tɔgɔ tun ko Sibiya ka bɔ Bɛriseba. 2Ka sarakalasebaga Yoyada to sii la, Zowasi ye koɲuman kɛ Masaba ɲakɔrɔ.\n3Yoyada ye muso fila ɲini k'o di Zowasi ma, a ye dencɛw ni denmusow sɔrɔ.\n4O kɔ, Zowasi y'a latigɛ ko ale bena Masaba ka soo lalaga. 5A ye sarakalasebagaw ni Levi kɔmɔgɔ tɔw lajɛn k'a fɔ u ye ko u ka taga Zuda mara duguw la, Isirayɛlidenw ka kan ka wari min di saan o saan u ka Ala ka soo lalagako la, k'o wari minɛ u bɛɛ fɛ. A tun ko u ka teliya o baara la. Nga Levi kɔmɔgɔw ma teliya. 6- Masacɛ ye sarakalasebagaw kuntigi Yoyada wele k'a fɔ a ye ko: «Masaba ka baarakɛla Musa tun ye bolomafara min koo wajibiya Isirayɛli jama ye ɲɔgɔnye fanibugu kosɔn, mun na i m'a gwɛlɛya Levi kɔmɔgɔw ye ko u k'o minɛ Zeruzalɛmukaw ni Zuda mara mɔgɔ tɔw fɛ ka na n'a ye? 7Bari Atali, musojugu nin, n'a deenw ye Ala ka soo cɛn. Minan minw tun dira Ala ma, u y'o ta k'u kɛ *Baali sɔntaw ye.»\n8Masacɛ ko u ka kɛsu dɔ dilan k'a bila Masaba ka soo donda la kɛnɛma. 9O kɔ, u ye wango la Zeruzalɛmu dugu kɔnɔ, ani Zuda mara la k'a fɔ ko Ala ka baarakɛla Musa tun ye bolomafara min latigɛ Isirayɛlidenw ye kongokolon kɔnɔ, ko mɔgɔw ka na n'o ye k'o di Masaba ma. 10Jama bɛɛ n'u kuntigiw nana n'o ye nisɔndiya la k'a don kɛsu nin kɔnɔ fɔɔ a fara. 11Ni Levi kɔmɔgɔw nana ni kɛsu nin ye masacɛ ka dakɔrɔsigiw fɛ tuma min na, n'u y'a ye ko wari buguyara a kɔnɔ, masacɛ ka sɛbɛnnikɛla ni sarakalasebagaw kuntigi ka lasigiden be wari nin yɛlɛma ka taga kɛsu nin bila a nɔɔ na. U tun be to k'o kɛ loon o loon. U ye wari caaman sɔrɔ yen. 12Masacɛ ni Yoyada tun be to ka wari nin di baaraɲamɔgɔw ma minw tun be Masaba ka soo lalagara. Olu tun be to ka kabakurulɛsɛbagaw ani yirilɛsɛlaw, ni nigɛ baarakɛlaw, ani zira taw sara n'o ye Masaba ka soo lalaga kama. 13Mɔgɔ minw tun be baara nin kɛra, olu y'u sɔbɛ don a la, baara tagara ɲa u bolo. U ye Ala ka soo nin dilan a cogokɔrɔ la, ka barika don a la. 14U tilara tuma min na, u nana ni wari nin tɔɔ ye masacɛ ni Yoyada fɛ. U y'o kɛ ka minan dɔw dilan Masaba ka soo kama: u tun be baara kɛ ni minw ye, ni saraka jɛnita minanw, ani daganinw, ni minan wɛrɛ minw dilanna ni sanu ni warigwɛ ye. Ka Yoyada to sii la, u tun be to ka saraka jɛnitaw bɔ Masaba ka soo kɔnɔ tuma bɛɛ.\n15Yoyada kɔrɔla kosɔbɛ ka sɔrɔ ka sa. Sanni a ka sa, a sii tun ye saan kɛmɛ ni bi saba ye. 16U y'a suu don Dawuda ka ciin na, masacɛw sudonyɔrɔ la, bari a tun ye baaraɲuman kɛ Isirayɛlidenw cɛma, ka boɲa la Ala n'a batoso kan.\nZowasi te tilen Masaba ma tugu\n17Yoyada sara tuma min na, Zuda mara ɲamɔgɔw nana masacɛ boɲa, masacɛ ye mɛnni kɛ u fɛ. 18U ye Masaba u faaw ka Ala ka soo to yen ka taga *Asera jaaw ni joo wɛrɛw sɔn. Ala dimina Zeruzalɛmukaw ni Zuda mara mɔgɔ tɔw kɔrɔ u ka kojugu nin kosɔn. 19Masaba ye kiraw ci jama fɛ janko u ka kɔsegi ale ma, kiraw y'u lasɔmi, nga u ma mɛnni kɛ. 20- O kɔ, Ala ka Nii jigira sarakalasebaga Yoyada dencɛ Zakari kan. Ale lɔra jama ɲa k'a fɔ ko: «Ala ko mun na aw te ale Masaba ka kuma bato? Ko aw tena taga ɲa. Ko aw banna ale la minkɛ, ale fana banna aw la.»\n21U ye janfa siri a la, ani k'a bon ni kabakuru ye k'a faga Masaba ka soo luu kɔnɔ ka kɛɲɛ ni masacɛ ka fɔta ye. 22Zakari facɛ Yoyada tun ye ɲumanya min kɛ masacɛ Zowasi ye, a ma miiri o la, fɔɔ a ye Yoyada dencɛ Zakari faga. Zakari satuma na, a y'a fɔ ko: «I be min kɛra, Masaba k'o ye, ani k'i ɲininga a la.»\nZowasi ka saya\n(Mas 2nan 12.18-22)\n23Saan dafanin kɔ, Sirikaw ka kɛlɛdenw nana Zowasi kɛlɛ kama. U donna Zuda mara la, ani Zeruzalɛmu, ka jama ɲamɔgɔw bɛɛ faga, k'u ka nafolo bɛɛ cɛ k'a ci u ka masacɛ ma Damasi. 24Sirikaw ka kɛlɛden minw tun nana, olu tun ma ca, nga Masaba ye kɛlɛden caaman don u bolo. Bari Zuda mara mɔgɔw tun banna Masaba u faaw ka Ala la. Sirikaw ye Zowasi ɲaa gwan. 25U tagara tuma min na, u y'a to sigɛnba la. A ka dakɔrɔsigiw ye janfa siri a la sarakalasebaga Yoyada deen fagako kama k'a faga a ka dilan kan. U y'a suu don Dawuda ka ciin na, nga u m'a don masacɛw ka kaburu kɔnɔ.\n26Mɔgɔ minw tun ye janfa siri a la, olu tun ye amonimuso Simeyati dencɛ Zabadi, ani mowabumuso Simiriti dencɛ Yozabadi ye.\n27A deenw tɔgɔ, ani kirayakuma caaman minw fɔr'a kosɔn, ani Ala ka soo lalagako, o bɛɛ be sɔrɔ masacɛw ka kitabu kɔnɔ. A dencɛ Amaziyasi sigir'a nɔɔ na masaya la.


Luka 6 AKKDC08 - Lafiɲɛlon dɔ la, Yezu n'a ka kalandenw - Bible Search\n(Mat 12.1-8; Mar 2.23-28)\n1- Lafiɲɛlon dɔ la, Yezu n'a ka kalandenw tun be tɛmɛna *bileforo dɔw kɔnɔ. A ka kalandenw ye suman dɔw tigɛ k'u tereke u tigɛw la k'u ɲimi. 2*Fariziɲɛ dɔw y'a fɔ u ye ko: «Koo min daganin te lafiɲɛlon na, mun na aw b'o kɛ?»\n3- Yezu y'u jaabi ko: «Kɔngɔ ye Dawuda n'a kɔmɔgɔw minɛ tuma min na, a ye min kɛ, aw m'o kalan ka ye wa? 4- A donna Ala ka soo kɔnɔ, buru minw tun bilanin be Ala ye ni mɔgɔ si man kan k'olu dumu fɔɔ sarakalasebagaw dɔrɔn, a ye olu ta ka dɔ dumu ka tila ka dɔ di a kɔmɔgɔw ma.»\n5Yezu y'a fɔ u ye fana ko: «Mɔgɔ Dencɛ ye lafiɲɛlon kuntigi ye.»\nYezu be cɛɛ bolofaganin dɔ kɛnɛya\n(Mat 12.9-14; Mar 3.1-6)\n6Lafiɲɛlon dɔ wɛrɛ la, Yezu donna kalanso kɔnɔ k'a daminɛ ka mɔgɔw kalan. O y'a sɔrɔ cɛɛ dɔ tun be yen min kinibolo faganin lo. 7Sariya karamɔgɔw ni *Fariziɲɛw tun be Yezu kɔlɔsira yala n'a bena mɔgɔ dɔ kɛnɛya lafiɲɛlon na, waasa u ka se k'a jalaki. 8Nga Yezu tun y'u ka miiriya lɔn, o la, a y'a fɔ cɛɛ bolofaganin ye ko: «Wili ka lɔ mɔgɔw cɛma yan.» A wilila ka lɔ. 9O kɔ, Yezu y'a fɔ u ye ko: «Ne b'aw ɲininga, a daganin be ka koɲuman kɛ lafiɲɛlon na wa, walima ka kojugu kɛ? Ka mɔgɔ kisi wa, walima k'a faga?» 10A y'u bɛɛ filɛfilɛ ka sɔrɔ k'a fɔ cɛɛ ye ko: «I bolo jan.» A y'a jan, a kɛnɛyara.\n11U dimina kosɔbɛ, u tora ka ɲɔgɔn ɲininga ko yala u bena se ka mun le kɛ Yezu la.\nYezu be ciden tan ni fila woloma\n(Mat 10.1-4; Mar 3.13-19)\n12Loon dɔ la, Yezu tagara kulu dɔ kan ka Ala daali. A sira ɲana Ala daalili la. 13Dugu gwɛra tuma min na, a y'a ka kalandenw wele, ka mɔgɔ tan ni fila woloma u cɛma k'olu tɔgɔ la ko cidenw. 14O cidenw tɔgɔ filɛ: Simɔn, Yezu ye min tɔgɔ la ko Piyɛri, n'a dɔgɔcɛ Andere, Zaki ni Zan, Filipu ni Baritelemi, 15Matiyo ni Toma, Alife dencɛ Zaki ni Simɔn u be min wele Fasodenŋana, 16Zaki dencɛ Zuda ani Zuda Isikariyɔti min kɛra janfamɔgɔ ye.\nYezu be banabagatɔw kɛnɛya\n(Mat 4.24-25; Mar 3.7-11)\n17Yezu jigitɔ n'a ka cidenw tan ni fila ye ka bɔ kulu kan, a sera kɛnɛba dɔ la ka lɔ yen. Jamaba tun be o yɔrɔ la. A ka kalandenw tun ka ca u cɛma. Dɔw tun bɔra Zeruzalɛmu ni Zude mara bɛɛ la. Dɔw fana tun bɔra kɔgɔjida la dugubabaw la, Tiri ani Sidɔn. 18U tun nana waasa ka Yezu ka kuma lamɛn ani a ka u kɛnɛya. Minw tɔɔrɔnin tun be jinaw bolo, olu fana kɛnɛyara. 19Jama bɛɛ tun be cogo ɲini ka maga Yezu la, bari sebagaya dɔ tun be bɔ a la k'u bɛɛ kɛnɛya.\nJɔn dagamunin lo?\n20O tuma na, Yezu y'a ka kalandenw filɛ, k'a fɔ ko:\n«Aw minw ye fantanw ye, aw dagamunin lo,\nbari Ala ka masaya y'aw ta ye.\n21Kɔngɔ be aw minw na sisan, aw dagamunin lo,\nbari aw bena fa.\nAw minw be kasira sisan, aw dagamunin lo,\nbari aw bena yɛlɛko.\n22- Ni mɔgɔw b'aw kɔniya\nka ban aw la, k'aw nɛni\nani k'aw tɔgɔjugu fɔ Mɔgɔ Dencɛ kosɔn,\no tuma na, aw dagamunin lo.\n23- N'o be kɛ tuma min na,\naw ka ɲanagwɛ ka panpan nisɔndiya fɛ,\nbari aw bena tɔnɔba sɔrɔ sankolo la.\nU faaw fana tun ye kiraw tɔɔrɔ ten.\n24Nga bɔnɛ ye aw nafolotigiw ta ye,\nbari aw ye aw ka ɲasuma sɔrɔ ka ban.\n25Aw minw be dumuni kɛ ka fa sisan,\nbɔnɛ ye aw ta ye,\nbari kɔngɔ bena aw minɛ.\nAw minw be yɛlɛ sisan,\nbari aw ɲaa bena sisi, aw bena kasi.\n26Ni mɔgɔ bɛɛ be aw tɔgɔɲuman fɔ,\nbari u faaw tun be kira galontigɛlaw boɲa ten.\nAn juguw kanucogo\n27«Ayiwa aw minw be n lamɛnna, ne b'a fɔ aw ye ko aw k'aw juguw kanu, ka koɲuman kɛ aw kɔniyabagaw ye. 28Aw ka duba kɛ aw dangabagaw ye, ka Ala daali aw tɔɔrɔbagaw ye. 29Ni mɔgɔ dɔ y'i tulo kelen ci, i ka tɔ kelen nin sin a ma fana. Ni dɔ y'i ka foroca bɔsi i la, i kan'a bali k'i ka deleke fana ta. 30Ni mɔgɔ o mɔgɔ ye fɛɛn dɔ daali i fɛ, i k'o d'a ma. Ni mɔgɔ dɔ y'i ka fɛɛn dɔ minɛ i fɛ, i kan'a koo ɲininga. 31- Aw b'a fɛ mɔgɔ tɔw ka koo min kɛ aw ye, aw k'o ɲɔgɔn kɛ u ye.\n32«N'aw b'aw kanubagaw dɔrɔn kanu, aw bena tɔnɔ jumɛ sɔrɔ o la? Bari, hakɛkɛlaw fana b'o ɲɔgɔn kɛ. 33Mɔgɔ minw be koɲuman kɛ aw ye, ni aw be koɲuman kɛ olu dɔrɔn ye, aw bena tɔnɔ jumɛ sɔrɔ o la? Bari, hakɛkɛlaw fana b'o ɲɔgɔn kɛ. 34Aw jigi be mɔgɔ minw kan ko u bena aw ka juru sara, ni aw be juru don olu dɔrɔn na, aw bena tɔnɔ jumɛ sɔrɔ o la? Bari, hakɛkɛlaw fana be juru don ɲɔgɔn na k'u hakili to a ɲɔgɔn sɔrɔli la kɔfɛ. 35Nga, aw k'aw juguw kanu ka koɲuman kɛ u ye. Aw ka juru don mɔgɔw la, ka ɲinɛ o kɔ. O la, aw bena tɔnɔba sɔrɔ. Aw bena kɛ Fɛɛn bɛɛ kuntigi deenw ye, bari, ale be ɲuman kɛ ɲumanlɔnbaliw ni mɔgɔjuguw ye. 36Aw ka makari mɔgɔw la i n'a fɔ aw Faa be makari cogo min na.\nAw kana ɲɔgɔn jalaki\n(Mat 5.48; 7.1-2; 15.15; 7.3-5)\n37«Aw kana tɔw kiti, Ala tena aw kiti. Aw kana tɔw jalaki, Ala tena aw jalaki. Aw ka yafa tɔw ma, Ala bena yafa aw ma. 38Aw ka tɔw sɔn, Ala bena aw sɔn. A bena minan ɲanaman ta k'aw ta suma k'a digidigi k'a yuguyugu k'a fa fɔɔ a ka bɔn, k'o yɛlɛma aw ka fani daa la. Bari aw be tɔw ta suma ni sumanikɛfɛn min ye, a bena aw ta suma n'o le ye.»\n39- Yezu ye talen la u ye fana ko: «Fiɲɛntɔ be se ka fiɲɛntɔ wɛrɛ ka bere minɛ wa? U fila bɛɛ tena ben dingɛ kɔnɔ wa? 40- Kalanden si man fisa n'a ka karamɔgɔ ye. Nga kalanden o kalanden kalanna ka se a daan na, a be kɛ i n'a fɔ a ka karamɔgɔ.\n41«Kalafitini min b'i balima ɲaa na, mun na i b'o filɛ k'a sɔrɔ lɔgɔkuru min b'i ta la, i t'o ye wa? 42I do be se k'a fɔ i balima ye cogo di ko: ‹Balima, kala b'i ɲaa na, a to n k'a bɔ.› K'a sɔrɔ lɔgɔkuru min b'i ta la, i t'o yera. Namaramɔgɔ, lɔgɔkuru min b'i ta la, o bɔ fɔlɔ. O la, i bena yeli kɛ ka ɲa, ka kala bɔ i balima ɲaa na.\nYiri be lɔn a deen fɛ\n(Mat 12.33-35; 7.16-21)\n43«Yiriɲuman si te denjugu kɛ, yirijugu si fana te denɲuman kɛ. 44Yiri bɛɛ be lɔn a deen fɛ. Toro te bɔ ŋɔniyiri kan, *ɛrɛzɛn fana te bɔ sɛgɛnɛyiri kan. 45Mɔgɔɲuman be fɛnɲuman bɔ nafoloɲuman na min b'a dusu la. Mɔgɔjugu be fɛnjugu bɔ a ka nafolojugu la. Mɔgɔ dusu fanin be fɛɛn min na, a daa b'o le fɔ.\nBonlɔla min y'a ka boon juu sigi fara kan\n46«Mun na aw be ne wele Matigi, Matigi, k'a sɔrɔ ne be min fɔ aw ye, aw t'o kɛ?\n47«Mɔgɔ o mɔgɔ be na ne fɛ ka ne ka kuma lamɛn k'a bato, o bɔnin be min fɛ, ne bena o fɔ aw ye. 48O bɔnin be bonlɔla dɔ fɛ min ye dugukolo sogi k'a duɲa fɔɔ ka se fara ma, k'a ka boon juu sigi o kan. Baa nana fa jii la tuma min na, a karila, jii woyora ka taga gosi o boon nin na, nga a ma se k'a yuguyugu, bari cɛɛ nin tun y'a ka boon lɔ ka ɲa. 49Nga mɔgɔ min be ne ka kuma lamɛn n'a te o bato, o tigi bɔnin be bonlɔla dɔ fɛ min ma dugukolo sogi ka sɔrɔ k'a ka boon juu sigi. Baji sera o boon nin ma tuma min na, a benna ka mugumugu o yɔrɔnin bɛɛ.»


Yir 9 AKKDC08 - O kɔ, mɛlɛkɛ duurunan y'a ka buru fiyɛ, - Bible Search\nYir 8 Yir 10\nBuru duurunan fiyɛta\n1O kɔ, mɛlɛkɛ duurunan y'a ka buru fiyɛ, n ye lolo dɔ ye min bɔra ka ben dugukolo kan. Dingɛjugu daa konnigɛ dira ale ma. 2- A y'a dayɛlɛ, sisiba dɔ bɔra i n'a fɔ waga jɛnitɔ sisi. O sisi nin ye tile ɲaa bɛɛ dibi, ka yɔrɔ bɛɛ fin. 3- Tɔɔnw bɔra o sisi nin na ka dugukolo bɛɛ fa. U ka fariya ni bunteni ta bɛɛ ye kelen ye. 4- A fɔra u ye k'u kana maga biin ni yiriw la. Ko fɛɛn o fɛɛn be furaburu bɔ, k'u kana foyi kɛ o si la. Ko Ala ka taamasiɲɛ te mɔgɔ minw teen na, k'u ka sin olu le ma. 5A fɔra u ye fana, k'u kana u faga, ko k'u tɔɔrɔ dɔrɔn kalo duuru kɔnɔ. N'u ye mɔgɔ cin, o dimi ni bunteni ta bɛɛ ye kelen ye. 6- O waati la, mɔgɔw bena saya ɲini ka dɛsɛ. U bena koo bɛɛ kɛ janko u be sa, nga u tena sa.\n7- Tɔɔn nunu bɔnin be soow fɛ, u ye minw labɛn kɛlɛ kama. A kɛra i n'a fɔ sanufugulan le b'u kuun na. U ɲada bɔnin be mɔgɔ ta fɛ. 8- U kunsigi be i n'a fɔ muso ta. U ɲiin be i n'a fɔ jara ta. 9- A kɛra i n'a fɔ nigɛ le donnin be u disi la. U gamanw mankan bɔnin be kɛlɛkɛso caaman bolikan fɛ ni wotorow ye. 10Kuu b'u la, o kuuw bɔnin be bunteni ta fɛ. Mɔgɔw tɔɔrɔfɛn b'o kuu nunu kɔnɔ, min be se ka tɔɔrɔ lase mɔgɔw ma kalo duuru kɔnɔ. 11Mɛlɛkɛ min ye Dingɛjugu nin kuntigi ye, ale lo y'u ka masacɛ ye. A tɔgɔ ko Abadɔn eburukan na. Girɛkikan na, a tɔgɔ ko Apoliyɔn. O kɔrɔ ko Halakibaga.\n12Ayiwa, bɔnɛ fɔlɔ tɛmɛna, fila wɛrɛ le bena na sisan.\nBuru wɔɔrɔnan fiyɛta\n13- O kɔ, mɛlɛkɛ wɔɔrɔnan y'a ka buru fiyɛ. Sarakabɔlan sanulaman min be Ala ɲafɛ, ne ye kumakan dɔ mɛn o nɔnkɔnw na 14n'a b'a fɔra mɛlɛkɛ nin ye, buru be min bolo ko: «Mɛlɛkɛ naani minw sirinin be Efarati baji daa la, u foni ka bila.» 15O mɛlɛkɛ nunu tun labɛnna ka bila o waati nin kama, o loon nin na, o kalo kelen nin kɔnɔ, o saan nin na, waasa ka mɔgɔw tilan sabanan faga. U labilara. 16Ne y'u ka kɛlɛbolo mɔgɔda mɛn, k'u ye sotigi miliyɔn kɛmɛ fila ye. 17O sotigi nunu ka nigɛkunbɛnnan minw tun be u la, u wulennin tun lo fɔɔ ka kɛ bulaman ni nɛrɛmuguman ye. Soo nunu kungolow tun be i n'a fɔ jara ta, tasuma ni sisi ani kiribi le tun be bɔ u daaw la. 18Tasuma, ni sisi ani kiribi min tun be bɔ u daaw la, o balawu nunu ye adamadenw tilan sabanan bɛɛ faga. 19Soo nunu ka sebagaya be bɔ u daaw, n'u kuuw le kɔnɔ. O kuu nunu tun be i n'a fɔ saaw. O b'u kuunw le kɛ ka adamadenw tɔɔrɔ.\n20- Mɔgɔ minw tora n'u ma sɔrɔ ka sa balawu nin na, sanni u ka nimisa k'u ka kɛwalijuguw dabila, u tora ka jinaw bato, ka joow sɔn. O joow tun ye sanu ye, dɔw warigwɛ, dɔw zira, dɔw kabakuru, dɔw lɔgɔkuru, k'a sɔrɔ o batofɛn nunu te yeli kɛ, u te mɛnni kɛ, u te se ka taama. 21Mɔgɔ nunu ma sɔn k'u ka mɔgɔfaga ni subagaya ani kakalaya ni soɲaliw dabila.


MAKABEW FILANAN 6 AKKDC08 - Waati dɔɔni o kɔ, masacɛ ye - Bible Search\nMAKABEW FILANAN 5 MAKABEW FILANAN 7\nMAKABEW FILANAN 6\nAlabatosoba kɔnɔ joko\n(Mak fɔlɔ 1.41-64)\n1Waati dɔɔni o kɔ, masacɛ ye Atɛnika Zerɔnti ci Zeruzalɛmu ka taga zuwifuw wajibiya k'u faaw ka landaw dabila, ani Ala ka sariyaw batoli. 2A tun ka kan ka Alabatosoba nɔgɔ Zeruzalɛmu k'a kɛ joo dɔ ka soo ye min tɔgɔ ko Zusi, Olɛnpi kulu kan, ani Alabatosoba min tun be Garizimu kulu kan, k'ale kɛ Zusi ta ye, min be lɔ ni lonanw kunko ye, i n'a fɔ o yɔrɔ mɔgɔw tun b'a fɛ cogo min na. 3O kojugu nunu don gwɛlɛyara jama ma, u yɛrɛ tun te sera k'u muɲu. 4Tiɲɛ na, siya wɛrɛw tun ye Alabatosoba kɛ ɲanagwɛjuguw ni kokolonw kɛyɔrɔ ye. U tun b'u yɛrɛ ɲanagwɛ ni kakalamusow ye, ka to k'u yɛrɛ feere ɲɔgɔn ma Alabatosoba luuw kɔnɔ. U fana tun be don ni tanafɛnw ye o yɔrɔ la. 5Ala ka sariya ma sɔn fɛɛn min ma fewu, sarakabɔyɔrɔ tun fanin be o sogow le la. 6Sira dinin tun te mɔgɔw ma ka lafiɲɛlon bato, walima k'an faaw ka ɲanagwɛlonw bato, an tun te se k'a fɔ yɛrɛ ko an ye zuwifu ye. 7Kalo o kalo, an tun wajibiyanin lo ka landadumuni dɔ kɛ masacɛ ka wololon ɲɔgɔn na, min tun ye dɔgɔya ye an fɛ. Ni Diyonizɔsic ka ɲanagwɛ waati sera, an tun ka kan k'o ɲanagwɛ nin furaburu meleke an kuun na, ka taama ni Diyonizɔsi bilasirabagaw ye jagoya la. 8Sariya dɔ bɔra ka kɛɲɛ ni Potolemayisikaw ka fɔta ye janko o yɔrɔ lamini dugu minw ye girɛkiw ye, olu k'o yɔrɔ zuwifuw minɛ ten fana, u k'u niin don o landadumuni na. 9Ko ni mɔgɔ o mɔgɔ ma sɔn ka girɛkiw ka landaw bato, k'o tigi kaan ka tigɛ. Kabini o fɔra dɔrɔn, an y'a lɔn ko gwɛlɛya be nana. 10O la, muso fila dɔ welela faamaso bari u y'u deenw kɛnɛkɛnɛ. U y'u wajibiya ka dugu munumunu bɛɛ ɲana, u deenw be u siin na, ka sɔrɔ ka yɛlɛ n'u ye dugu laminikogo kan k'u ɲɔti ka ben duguma. 11Zuwifu dɔ wɛrɛw tun tagara ɲɔgɔn lajɛn dugu gɛrɛfɛ kuluwow kɔnɔ janko ka lafiɲɛlon bato yen dogo la. Dɔw tagara u koo fɔ Filipu ye, u y'u ɲanaman jɛni ɲɔgɔn fɛ. U y'u yɛrɛ to u bolo, u ma sɔn ka foyi kɛ, bari u tun bɛ lafiɲɛlon boɲa.\nAla ka ɲumanya taamasiɲɛ\n12Ne be sɛbɛ nin kalanbagaw ladi ko u kan'a to gwɛlɛya nunu koo k'u fari faga, nga u ka miiri ko tɔɔrɔ nunu kɛra janko an ka siya ka hakili sɔrɔ. A ma kɛ u halaki kama. 13Tiɲɛ na, Ala b'a to tɔɔrɔ be se mɔgɔmurutininw ma joona joona janko k'a ka ɲumanyaba yira. O la, a t'u to ɲasuma na ka mɛn. 14Setigi be muɲu siya wɛrɛw kɔrɔ. U be kojugu kɛ kosɔbɛ, a be sɔrɔ k'u ɲaa gwan. A tun t'a fɛ anw ta ka kɛ ten. 15A te sɔn an ka hakɛ kɛ kosɔbɛ fɔlɔ, a ka sɔrɔ k'an ɲaa gwan a laban na. 16O la, a te ban ka makari an na fewu. A b'a ka jama kolo ni gwɛlɛya ye. O b'a yira ko a t'an bila. 17Ne tun b'a fɛ k'aw hakili jigi o tiɲɛ nin la dɔrɔn. O kuma nunu fɔnin kɔ, an ka segi an ka koo lakalita ma.\nEleyazari be faga\n18Sariya karamɔgɔw ka ɲamɔgɔw cɛma, cɛɛ dɔ tun be yen min tɔgɔ ko Eleyazari. A tun kɔrɔla ka ban, a tun cɛɛ ka ɲi kosɔbɛ. U y'a daa yɛlɛ fanga na ko u b'a wajibiya ka lɛsogo ɲimi. 19Nga a tun b'a fɛ ka sa ni kunkɔrɔta ye yanni a be to nii na maloya la. O la, a y'a yɛrɛ di ka gwɛrɛ mɔgɔhalakiyɔrɔ la. 20Lɛsogo tun b'a daa la, a y'o tu k'a yira ten ko mɔgɔ ka kan ka min kɛ ni o koo ɲɔgɔn y'a sɔrɔ. A ka kan ka jagwɛlɛya sɔrɔ ka ban a tana na ten, hali n'a nii bena to a la. 21Ala ka sariya ma sɔn o landadumuni nin na, nga o ɲamɔgɔw ye Eleyazari minɛ ka taga n'a ye gɛrɛfɛ, k'a fɔ a ye ko a k'a to u be na ni sogo dɔ wɛrɛ ye min t'a tana ye min tobira a sago la, k'o ɲimi k'a kɛ i ko a be sɔnnita nin le ɲimina ka kɛɲɛ ni masacɛ ka fɔta ye. Bari u tun be Eleyazari lɔn a mɛnna. 22Ko n'a y'a kɛ ten, u ten'a faga, u ka waatijan teriya kosɔn, u bena mɔgɔya yir'a la. 23Nga a tun ye ŋaniyaɲuman ta min be bɛɛn n'a sii cogo ye, n'a ka kɔrɔya ye kantigiya la, n'a kunsigi gwɛcogo ye. Kabini a denmisɛnman na, a ka kɛwaliw kɛra kunkɔrɔta ye. Kɛrɛkɛniya la Ala ka sariya siraw batoko. A y'u jaabi k'u k'ale bila ka taga lahara joona joona. 24A y'a fɔ tugu ko: «Mɔgɔ min kɔrɔla i n'a fɔ ne, o man kan ka namarako kɛ. N'o tɛ, kanbelen caaman bena l'a la ko ne Eleyazari sɔnna lonanw ka landaw ma ka n sii to saan bi kɔnɔntɔn na. 25Olu bena siraɲuman bila ne ka namara kosɔn, ne bena min kɛ waasa ka to diɲɛ na waati dɔɔni dɔrɔn, o bena kɛ maloya ni kunsurun ye ne mɔgɔkɔrɔba nin ma. 26Hali ni ne sera ka n yɛrɛ bɔsi bii adamadenw ka ɲagwan na, ne sara wo, ne tora nii na wo, ne tena se ka bɔsi Setigi ta ma. 27O la, ni ne sara sisan ni jagwɛlɛya ye, o be bɛɛn ni ne sii ɲɔgɔn mɔgɔ ka kɛta ye. 28O la, ne bena cogoɲuman yira kanbelenw la, min bena u dɛmɛ k'a lɔn ko mɔgɔ ka kan k'a yɛrɛ di ka sa ni kunkɔrɔta ye, ni sigasiga t'a la, Ala ka sariyaw kosɔn, boɲa be min kan.»\nA ye kuma nunu fɔ ka ban tuma min na, a sinna ka taga halakiyɔrɔ la. 29Mɔgɔ minw tun be tagara n'a ye o yɔrɔ la, n'u tun b'u ka ɲumanya yirar'a la sisan sisan, u y'a yɛlɛma ka kɛ juguya ye, bari, a ye min fɔ, o kɛra fatɔkuma ye u ɲana. 30A tun be ɲini ka sa tuma min na bugɔli kosɔn, a ŋunanna k'a fɔ ko: «Matigi be koo bɛɛ lɔn. A b'a lɔn ko ne tun be se ka kisi saya ma. Ne fari be dimi kosɔbɛ golokamiw kɔrɔ. Nga ne b'u muɲu ni nisɔndiya ye bari ne be siran Ala ɲa.»\n31Cɛɛ nin sara ten. A ye jagwɛlɛyasɔbɛ ni kunkɔrɔtasaya cogo yira kanbelenw la, n'a ka siya mɔgɔ caaman na, min koo bena to u hakili la.


Mar 14 AKKDC08 - A tun tora tile fila *Hɔrɔnya ɲanagwɛ - Bible Search\n(Mat 26.1-5; Luka 22.1-2; Zan 11.45-53)\n1- A tun tora tile fila *Hɔrɔnya ɲanagwɛ ni *Buru funubali ɲanagwɛ ka se. O y'a sɔrɔ sarakalasebagaw kuntigiw ni sariya karamɔgɔw tun bena se ka Yezu minɛ dogo la cogo min na k'a faga, u tun b'o cogo le ɲinina. 2U tun b'a fɔra k'u man kan k'a minɛ ɲanagwɛ tuma na, ko n'o tɛ, mɔgɔw bena muruti.\nMuso dɔ ye tulu kɛ Yezu kuun na\n(Mat 26.6-13; Zan 12.1-8)\n3- Ka Yezu to dumuni na farisogobanatigi Simɔn ka soo Betani, muso dɔ donna ni daga cɛɲumanin dɔ ye. Daga nin tun dilannin be ni kabakuru dɔ ye min be wele alabatiri. A fanin tun be tulu kasadiman dɔ la min sɔngɔ ka gwɛlɛ kosɔbɛ. A y'a daa yɛlɛ ka tulu nin bɔn Yezu kuun na. 4Mɔgɔ minw tun be yen, olu dɔw dimina k'a fɔ ɲɔgɔn ye ko: «Mun na a ye tulu kasadiman nin cɛn ten? 5A tun be se ka feere ka warigwɛ deen kɛmɛ saba ni kɔ sɔrɔ k'o di fantanw ma.» U dimina muso nin kɔrɔ kosɔbɛ k'a kɔrɔfɔ. 6Nga Yezu y'a fɔ u ye ko: «Aw k'a to yen. Mun na aw b'a dusu kasi? A ye koɲuman le kɛ ne ye ten. 7- Aw bena to ni fantanw ye tuma bɛɛ. N'aw b'a fɛ ka koɲuman kɛ u ye tuma o tuma, aw be se k'a kɛ u ye. Nga ne tena to n'aw ye tuma bɛɛ. 8A y'a seko le kɛ. A kɔnna ka ne fari kasa diya ni tulu nin ye ne suu donko kama. 9Tiɲɛ na, ne b'a fɔ aw ye ko kibaru diman mana fɔ diɲɛ yɔrɔ o yɔrɔ, muso nin ye min kɛ, a tɔgɔ bena fɔ mɔgɔw hakili be to a la.»\n(Mat 26.14-16; Luka 22.3-6)\n10Zuda Isikariyɔti, n'o tun ye kalanden tan ni fila dɔ ye, o tagar'a fɔ sarakalasebagaw kuntigiw ye ko ale b'a fɛ ka Yezu don u bolo. 11A ka kuma diyara u ye kosɔbɛ. U bɛnn'a la k'u bena wari hakɛ dɔ d'a ma. Zuda bena cogoɲuman min sɔrɔ ka Yezu don u bolo, a y'a daminɛ k'o ɲini.\nYezu n'a ka kalandenw be Hɔrɔnya ɲanagwɛ dumuni kɛ\n(Mat 26.17-25; Luka 22.7-14,21-23; Zan 13.21-30)\n12*Buru funubali ɲanagwɛ loon fɔlɔ, sagaden tun be faga loon min na ka kɛ *Hɔrɔnya ɲanagwɛ saraka ye, Yezu ka kalandenw y'a ɲininga ko: «I b'a fɛ an ka taga Hɔrɔnya ɲanagwɛ dumuni labɛn i ye yɔrɔ jumɛn?»\n13O la, Yezu y'a ka kalandenw fila ci. A y'a fɔ u ye ko: «Aw ye taga dugu kɔnɔ. Aw ni cɛɛ dɔ bena ɲɔgɔn kunbɛn, duun fanin be jii la a kuun na, aw ye tugu a kɔ. 14O cɛɛ bena taga don luu min kɔnɔ, aw k'a fɔ o lutigi ye ko karamɔgɔ ko a n'a ka kalandenw bena Hɔrɔnya ɲanagwɛ dumuni kɛ boon min kɔnɔ, k'o be min. 15A bena bonba dɔ yira aw la sangaso kɔnɔ min labɛnnin lo. An mako bena se fɛɛn minw ma, o bɛɛ b'a kɔnɔ. Aw ka Hɔrɔnya ɲanagwɛ dumuni labɛn an ye o yɔrɔ la.»\n16O kalanden nunu tagara don dugu kɔnɔ. Yezu tun y'a fɔ u ye cogo min na, a kɛra ten fana. U ye Hɔrɔnya ɲanagwɛ dumuni labɛn yen.\n17Sufɛ, Yezu n'a ka kalanden tan ni fila tagara don o boon kɔnɔ. 18- K'u siginin to dumuni na, Yezu y'a fɔ u ye ko: «Tiɲɛ na, ne b'a fɔ aw ye ko aw minw be dumuni kɛra ni ne ye, aw dɔ bena ne don mɔgɔjuguw bolo.»\n19Kalandenw dusu kasira. U y'a ɲininga kelen kelen ko: «Ne lo wa?»\n20A y'u jaabi ko: «Aw mɔgɔ tan ni fila nunu dɔ lo. A tigi b'a bolo donna minan kelen kɔnɔ ni ne ye. 21Mɔgɔ Dencɛ bena sa i ko a fɔra Ala ka kuma na a ka koo la cogo min na, nga min ben'a don mɔgɔw bolo, bɔnɛ bena o tigi sɔrɔ. N'o tigi yɛrɛ tun ma wolo, o tun ka fisa a ma.»\nAla ka jɛnɲɔgɔnya layidu tali\n(Mat 26.26-30; Luka 22.14-20; Kor fɔlɔ 11.23-25)\n22Ka Yezu n'a ka kalandenw to dumuni na, a ye buru ta ka barika la Ala ye. O kɔ, a y'a karikari k'a di a ka kalandenw ma, k'a fɔ u ye ko: «Aw k'a minɛ, nin ye ne fari ye.»\n23O kɔ, a ye duvɛn ta ka barika la Ala ye, k'a d'u ma. U bɛɛ ye dɔ min. 24- A y'a fɔ u ye ko: «Nin ye ne joli ye, joli min be Ala ka layidu dafa, joli min bena bɔn mɔgɔ bɛɛ kosɔn. 25Tiɲɛ na, ne b'a fɔ aw ye ko ne tena duvɛn min tugu, fɔɔ loon min na ne bena duvɛnkɛnɛ min Ala ka masaya la.»\n26U ye dɔnkiliw la Ala ye ka ban tuma min na, u bɔra ka taga Olivuyirikulu kan.\nYezu ko Piyɛri ben'a fɔ ko a te ale lɔn\n(Mat 26.31-35; Luka 22.31-34; Zan 13.36-38)\n27- Yezu y'a fɔ a ka kalandenw ye ko: «Aw bɛɛ bena boli ka ne to, bari a fɔra Ala ka kuma na ko:\n‹Ne bena sagadɛndɛbaga bugɔ, sagaw be jɛnsɛn.› »\n28- Yezu tagara ɲa ni kuma ye k'a fɔ ko: «Ni ne kununna n sanin kɔ tuma min na, ne bena bila aw ɲa Galile mara la.»\n29Piyɛri y'a fɔ a ye ko: «Hali ni bɛɛ bolila, ne kɔni tena boli fewu.»\n30Yezu y'a fɔ a ye ko: «Tiɲɛ na, ne b'a fɔ i ye ko bii suu nin na yɛrɛ, sanni dondo ka kasi siɲɛ fila, i ben'a fɔ siɲɛ saba ko i te ne lɔn.»\n31Nga, Piyɛri y'a daa gwɛlɛya k'a fɔ Yezu ye ko: «Hali ni ne ka kan ka sa n'i ye, ne kɔni ten'a fɔ ko n t'i lɔn fewu.»\nTɔw bɛɛ fana y'a fɔ ten.\n(Mat 26.36-46; Luka 22.39-46)\n32Yezu n'a ka kalandenw tagara dugu kɔfɛ yɔrɔ dɔ la min tɔgɔ ko Zɛtisemane. A y'a fɔ a ka kalandenw ye ko: «Aw ye sigi yan, ne be taga Ala daali.»\n33A tagara ɲafɛ dɔɔni ni Piyɛri ni Zaki ani Zan ye. A hakili daminɛna ka ɲagami. A kɔnɔ gwanna. 34A y'a fɔ u ye ko: «Dusukasi bena n faga. Aw ye to yan yɔrɔ la, aw kana sinɔgɔ.»\n35A tagara ɲafɛ dɔɔni k'a kunbiri gwan ka Ala daali k'o waati tɔɔrɔ kana ale sɔrɔ n'a ma kɛ wajibi ye. 36A ko: «Ne Faa, i be se fɛɛn bɛɛ la. Ne kisi tɔɔrɔ nin ma. Nga ne sago kana kɛ, fɔɔ e sago.»\n37O kɔ, a segira ka na kalanden saba nunu fɛ ka u sɔrɔ sinɔgɔ la. A y'a fɔ Piyɛri ye ko: «Simɔn, i be sinɔgɔ wa? I ma se ka to ɲaa na hali waati dɔɔni yɛrɛ wa? 38Aw ye to ɲaa na ka Ala daali waasa aw kana don kɔrɔbɔli la. Koɲumankɛ miiriya be mɔgɔw kɔnɔ, nga a kɛ see t'u ye.»\n39A bɔra u kɔrɔ tugu ka taga Ala daali fɔlɔta cogo la. 40A kɔsegira tugu ka n'a sɔrɔ u be sinɔgɔra, bari sinɔgɔ tun b'u la kosɔbɛ. U kununna, u m'a lɔn u bena kuma min fɔ a ye.\n41A siɲɛ sabanan, a segira u fɛ tuma min na, a y'a fɔ u ye ko: «Aw be sinɔgɔra ka lafiɲɛ halibi wa? A banna. Waati sera. U bena Mɔgɔ Dencɛ don hakɛkɛlaw bolo. 42Aw ye wili an ka taga. Min be ne don u bolo, ale natɔ filɛ.»\n(Mat 26.47-56; Luka 22.47-53; Zan 18.3-12)\n43Ka Yezu to kuma na, Zuda min tun ye kalanden tan ni fila nunu dɔ ye, ale sera o yɔrɔnin bɛɛ ni jama ye. Murujanjan ni berew tun b'u bolo. Sarakalasebagaw kuntigiw ni sariya karamɔgɔw ani cɛkɔrɔbaw le tun y'u ci. 44Yezu janfabaga Zuda tun y'a fɔ jama ye ko: «Ne bena cɛɛ min fo ka n bolo meleke a kaan na, o le ye Yezu ye. Aw k'a minɛ ka taga n'a ye. Aw taatɔ, aw b'a kɔlɔsi ka ɲa.» 45Zuda sera dɔrɔn, a sinna Yezu ma k'a fɔ a ye ko: «Karamɔgɔ!»\nO kɔ, a y'a bolo meleke Yezu kaan na. 46O tuma na, mɔgɔ nunu ye Yezu minɛ. 47Yezu ka kalanden dɔ y'a ka murujanjan bɔ ka sarakalasebagaw kuntigiba ka baaraden tulo tigɛ. 48Yezu ye kuma ta k'a fɔ jama ye ko: «Aw nana ni murujan ni berew ye ka ne minɛ, i n'a fɔ ne ye benkannikɛla ye. 49- Ne tun b'aw cɛma loon o loon Alabatosoba kɔnɔ ka mɔgɔw kalan, aw ma ne minɛ. Nga a kɛra ten janko min fɔra ne ka koo la Ala ka kuma na, o ka dafa.»\n50Kalandenw bɛɛ bolila k'a to.\n51Kanbelen dɔ tun be Yezu nɔɔ fɛ, a tun ye birifani dɔrɔn meleke a yɛrɛ la. Mɔgɔ dɔw bɔra jama cɛma k'a minɛ. 52Nga, a y'a yɛrɛ fosi ka birifani to u bolo ka boli ka tunu n'a farilakolon ye.\nYezu ni zuwifuw ka kititigɛlaw\n(Mat 26.57-68; Luka 22.54-55,63-71; Zan 18.13-14,19-24)\n53Mɔgɔ minw tun ye Yezu minɛ, u tagara n'a ye sarakalasebagaw kuntigiba ka soo. Sarakalasebagaw kuntigiw ni cɛkɔrɔbaw ani sariya karamɔgɔw bɛɛ tagara lajɛn yen. 54Piyɛri tun tugura a kɔ ka furancɛba to u ni ɲɔgɔn cɛ, fɔɔ ka taga don sarakalasebagaw kuntigiba ka luu kɔnɔ. A sigira ni yɔrɔ kɔlɔsibagaw ye tasuma gɛrɛfɛ k'a fari ja.\n55O y'a sɔrɔ, sarakalasebagaw kuntigiw ni zuwifuw ka kititigɛlaw bɛɛ tun be seereya ɲinina Yezu kama janko ka se k'a faga. Nga u ma foyi sɔrɔ. 56Mɔgɔ caaman ye galon tigɛ ka la a kan, nga, u kaan ma kɛ kelen ye. 57Dɔw wilila ka galon tigɛ ka la a kan ko:\n58- «An y'a mɛn a daa la ko mɔgɔw ye nin Alabatosoba min lɔ, ko ale bena o ci ka dɔ wɛrɛ lɔ tile saba kɔnɔ, ko mɔgɔw tena o lɔ.»\n59Nga, hali o kuma nin faan fɛ, u kaan ma kɛ kelen ye.\n60O tuma na, sarakalasebagaw kuntigiba wilila ka taga lɔ jama cɛma ka Yezu ɲininga ko: «Mɔgɔ nunu be kuma min fɔra i ka koo la, i te foyi fɔ o la wa?»\n61Nga Yezu jera, a ma foyi fɔ. Sarakalasebagaw kuntigiba y'a ɲininga tugu ko: «Ele lo ye Ala ka Mɔgɔ wolomanin nin ye wa, Nɔɔrɔtigi Ala Dencɛ?»\n62- Yezu y'a jaabi ko: «Ɔnhɔn. Ne lo. Aw bena Mɔgɔ Dencɛ siginin ye Setigi Ala kinibolo fɛ. O kɔ, aw ben'a natɔ ye sankabaw cɛma.»\n63Sarakalasebagaw kuntigiba dimina fɔɔ a y'a kannadeleke faran k'a fɔ ko: «An mako te mɔgɔ la tugu k'a jalaki. 64- Aw ye Ala tɔgɔ cɛnkuma mɛn a daa la kɛ! Aw be mun miiri?» U bɛɛ y'a fɔ ko a ka kan ka faga.\n65Dɔw y'a daminɛ k'u daji tu Yezu kan. U y'a ɲaa siri ka sɔrɔ k'a bugɔ ni bolokuruw ye k'a ɲininga ko: «Jɔn y'i bugɔ?»\nO kɔ, Alabatosoba kɔlɔsibagaw y'a minɛ k'a tulo fata, k'a fata.\n(Mat 26.69-75; Luka 22.56-62; Zan 18.15-18,25-27)\n66Ka Piyɛri to luu kɔnɔ duguma, muso dɔ sera. O muso nin tun be baara kɛ sarakalasebagaw kuntigiba fɛ. 67A ye Piyɛri ye n'a b'a fari jara tasuma na. A ye Piyɛri ɲada filɛ ka ɲa k'a fɔ a ye ko: «I fana tun be ni Nazarɛtika Yezu ye.»\n68Piyɛri y'a sɔsɔ. A ko: «N t'a lɔn. Ne m'i ka kuma faamu.»\nPiyɛri bɔra ka taga lɔ luu daa la. Dondo kasira. 69O kɔ, o muso kelen nin ye Piyɛri ye tugu k'a fɔ o yɔrɔ mɔgɔw ye ko: «Cɛɛ nin ye u dɔ ye.»\n70Piyɛri y'a sɔsɔ tugu. Waati dɔɔni o kɔ, o yɔrɔ mɔgɔw y'a fɔ Piyɛri ye tugu ko: «Siga t'a la, i ye u dɔ ye, bari i fana ye Galileka ye.»\n71O tuma na, Piyɛri kalila ko: «Ni ne ye galon tigɛ aw ye, Ala kana n to! Aw be kuma cɛɛ min koo la, ne t'o lɔn.»\n72O yɔrɔnin bɛɛ, dondo kasira a siɲɛ filanan. Yezu tun y'a fɔ Piyɛri ye ko: «Sanni dondo ka kasi siɲɛ fila, i ben'a fɔ siɲɛ saba ko i te ne lɔn.» Piyɛri hakili jigira o kuma na. A y'a daminɛ ka kasi.


Lok 2nan 29 AKKDC08 - Ezekiyasi tun ye saan mugan ni - Bible Search\nLok 2nan 28 Lok 2nan 30\nLok 2nan 29\nMasacɛ Ezekiyasi ka koo\n(Mas 2nan 18.1-4)\n1Ezekiyasi tun ye saan mugan ni duuru sɔrɔ, ka sɔrɔ ka kɛ masacɛ ye. A ye saan mugan ni kɔnɔntɔn kɛ masaya la Zeruzalɛmu. A bamuso tɔgɔ tun ko Abiya, ale tun ye Zakari denmuso ye. 2A ye koɲuman kɛ Masaba ɲakɔrɔ i n'a fɔ a bɛma Dawuda tigitigi.\n3A ka masaya saan fɔlɔ la, o kalo fɔlɔ, a ye Masaba ka soo daaw yɛlɛ k'u lalaga. 4A ye sarakalasebagaw ni Levi kɔmɔgɔ tɔw wele ka na. A y'u lajɛn forobayɔrɔ la min be kɔrɔn fɛ, 5k'a fɔ u ye ko: «Levi kɔmɔgɔw, aw ye mɛnni kɛ ne fɛ! Aw k'aw yɛrɛ, ani Masaba aw faaw ka Ala ka soo saniya. Fɛɛn nɔgɔnin minw be Yɔrɔ Senuman na, aw k'olu bɛɛ ta ka bɔ n'u ye kɛnɛma. 6An faaw tilennin tun tɛ, u ye kojugu kɛ Masaba an ka Ala ɲakɔrɔ ka ban a ma. U ma janto Masaba ka sigiyɔrɔ la, k'u kɔɔ sin Masaba ma. 7U ye bulon daaw tugu, ka fitinɛw faga. U ma wusulan jɛni, walima ka saraka jɛnitaw bɔ Isirayɛli ka Ala ye, a ka yɔrɔ la. 8O le y'a to Masaba dimina Zeruzalɛmukaw ni Zuda mara mɔgɔw kɔrɔ. A y'u kɛ siranfɛnw ni dusukasifɛnw ye, ani k'a kɛ mɔgɔw be yɛlɛ u ma, i n'a fɔ aw ɲaa b'a la cogo min na. 9O le kosɔn, an faaw fagara ni murujan ye, an dencɛw n'an denmusow, ani an ka musow minɛna ka taga jɔnya la. 10Sisan ne b'a fɛ ka bɛn ni Masaba, Isirayɛli ka Ala ye janko a dimikojugu kana kɛ sababujugu ye an ma. 11Ne deenw, aw ye faratiko dabila, bari Masaba y'aw woloma janko aw ka to ka lɔ a ɲakɔrɔ ka baara kɛ a ye, ka kɛ a ka baaradenw ye, ani ka wusulan jɛni a ye.»\n12Levi kɔmɔgɔ minw wilila ka baara daminɛ, olu ye: Amazayi dencɛ Maati ni Azariyawu dencɛ Yowɛli ye ka bɔ Keyati ka fadenyabolo la, ani Abidi dencɛ Kisi ni Yeyalelɛli dencɛ Azariyawu ka bɔ Merari ta la, ani Zima dencɛ Yowa ni Yowa dencɛ Edɛn ka bɔ Gɛrisɔn ta la, 13ani Simuri ni Yeyɛli ka bɔ Elisafan ta la, ani Zakari ni Mataniya ka bɔ Azafu ta la, 14ani Yeyɛli ni Simeyi ka bɔ Eman ta la, ani Semaya ni Uziyɛli ka bɔ Yedutun ta la. 15U y'u balimaw lajɛn fadenyabolo la, k'u yɛrɛ saniya, ka sɔrɔ ka don ka Masaba ka soo saniya, i n'a fɔ masacɛ y'a ɲini u fɛ cogo min na ka kɛɲɛ ni Masaba ka kuma ye. 16Sarakalasebagaw donna Masaba ka soo kɔnɔ janko k'a saniya. Minan nɔgɔnin minw bɛɛ tun be Masaba ka soo nin kɔnɔ, u y'o bɛɛ ta ka bɔ n'u ye soo nin luu kɔnɔ. Levi kɔmɔgɔw sɔrɔla k'u ta ka taga n'u ye Sedirɔn kɔɔ kɛnɛ na. 17U ye saniyali nin daminɛ kalo fɔlɔ tile fɔlɔ loon. Kalo nin tile seeginan loon, u donna Masaba ka bulonda la, ka tile seegi wɛrɛ kɛ Masaba ka soo yɛrɛ saniyali la. U tilara o baara la kalo fɔlɔ tile tan ni wɔɔrɔnan loon.\n18O kɔ, u tagara don masacɛ Ezekiyasi fɛ k'a fɔ a ye ko: «An ye Masaba ka soo yɔrɔ bɛɛ saniya, ni saraka jɛnita bɔyɔrɔ n'a minanw bɛɛ, ani buru min be di Ala ma, o be bila tabali min kan, n'a minanw bɛɛ. 19Ka masacɛ Akazi to a ka masaya la, n'a ka tilenbaliya la Ala ma, a tun ye minan minw bɛɛ nɔgɔ, an y'o bɛɛ labɛn k'u saniya. U ye Masaba ka sarakabɔyɔrɔ ɲafɛ.»\nEzekiyasi be Ala bato bila seen kan tugu\n20O dugusagwɛ sɔgɔmada joona, masacɛ Ezekiyasi ye dugu ɲamɔgɔw lajɛn ka taga Masaba ka soo kɔnɔ. 21U nana ni tura wolonwula, ani sagajigi wolonwula, ni sagaden wolonwula, ani bakɔrɔnin wolonwula ye, o ka kɛ hakɛ yafa saraka ye jamana, ni Ala ka sigiyɔrɔ, ani Zuda mara tɔgɔ la. Masacɛ y'a fɔ Arɔn kɔmɔgɔw, sarakalasebagaw ye ko u k'o bɔ saraka ye Masaba ka sarakabɔyɔrɔ kan. 22Sarakalasebagaw ye tura nunu kaan tigɛ k'o joli kɛ k'a seriseri sarakabɔyɔrɔ kan. O kɔ, u ye sagajigiw kaan tigɛ k'olu fana joli kɛ ten. O kɔ tugu, u ye sagadenw kaan tigɛ fana, k'olu fana joli kɛ ten. 23Bakɔrɔnin minw be kɛ hakɛ yafa saraka ye, u nana ni olu ye masacɛ ni jama ɲafɛ, olu y'u bolow la u kan. 24Sarakalasebagaw ye bakɔrɔninw kaan tigɛ k'u joli kɛ sarakabɔyɔrɔ kan, hakɛ yafa saraka ye, Isirayɛlidenw bɛɛ kosɔn. Bari masacɛ tun y'a fɔ ko saraka jɛnita, ni hakɛ yafa saraka ka bɔ Isirayɛlidenw bɛɛ kosɔn.\n25Masacɛ ye Levi kɔmɔgɔw bila Masaba ka soo kɔnɔ ni nigɛ gositaw, ani gɔniw, ni kolonjow ye, i n'a fɔ Dawuda, ni masacɛ ka kira Gadi, ani kira Natan tun y'a latigɛ cogo min na. Bari, Masaba le tun y'a fɔ ten a ka kiraw daa fɛ. 26Levi kɔmɔgɔw lɔra ni fɔlikɛminanw ye, Dawuda tun ye minw dilan. Sarakalasebagaw fana tun be ni buru fiyɛtaw ye. 27Ezekiyasi y'a fɔ ko u ka saraka jɛnita bɔ sarakabɔyɔrɔ kan. U y'o daminɛ dɔrɔn, u y'a daminɛ ka dɔnkili la Masaba ye, ani ka buruw fiyɛ, ka Isirayɛli masacɛ Dawuda ka fɔlikɛminanw fɔ. 28Jama bɛɛ birila, dɔnkililabagaw tun be dɔnkili la, burufiyabagaw tun be buruw fiyɛ. U tora o bɛɛ la fɔɔ u tilara saraka jɛnita bɔli la. 29U tilara saraka nunu na tuma min na, masacɛ n'a kɔfɛmɔgɔw bɛɛ y'u kunbiri gwan k'u ɲaa biri duguma. 30O kɔ, Dawuda ni kira Azafu tun be Masaba tanu ni kuma minw ye, masacɛ Ezekiyasi n'a ka dakɔrɔsigiw y'a fɔ Levi kɔmɔgɔw ye k'u k'a tanu n'o kuma nunu ye. U y'a tanu ni dusudiya ye, ka sɔrɔ k'u kunbiri gwan k'u ɲaa biri duguma.\n31Ezekiyasi ye kuma ta k'a fɔ ko: «Aw y'aw yɛrɛ di Masaba ma sisan minkɛ, aw ye gwɛrɛ ka na ni begɛnw ye ka foli sarakaw bɔ Masaba ka soo kɔnɔ.» O la, jama nana ni begɛnw ye ka foli sarakaw bɔ. Mɔgɔ o mɔgɔ dusu tun ka di, olu ye saraka jɛnitaw bɔ. 32Jama nana ni saraka jɛnita minw ye, olu tun ye tura bi wolonwula, ni sagajigi kɛmɛ, ani sagaden kɛmɛ fila ye. U y'o bɛɛ bɔ saraka jɛnita ye Masaba ye. 33U ye saraka dɔ wɛrɛw fana bɔ, olu kɛra misi kɛmɛ wɔɔrɔ, ni saga ni baa waa saba (3 000) ye. 34Sarakalasebagaw tun man ca. U tun te se ka saraka jɛnita begɛn nunu bɛɛ boso minkɛ, u balima Levi kɔmɔgɔ tɔw y'u dɛmɛ fɔɔ ka taga baara ban, ani fɔɔ ka taga se sarakalasebaga tɔw ka yɛrɛsaniya waati ma. Levi kɔmɔgɔ tɔw tun jijara k'u yɛrɛ saniya ka tɛmɛ sarakalasebagaw kan. 35Saraka jɛnita begɛn caaman n'u jii tun be yen, ani jɛnɲɔgɔnya sarakaw tuluyɔrɔw. A kɛra ten, Masaba ka soo kɔnɔ batoli daminɛna kura ye. 36Ala tun ye fɛɛn min kɛ a ka jama ye, Ezekiyasi ni jama bɛɛ nisɔn diyara o la, bari koo nin sera ka kɛ teliman na.


Sam fɔlɔ 13 AKKDC08 - Sayuli sii tun sera sanda dɔ ma - Bible Search\nSam fɔlɔ 12 Sam fɔlɔ 14\nSam fɔlɔ 13\nSayuli ka masaya\n1Sayuli sii tun sera sanda dɔ ma sanni a ka kɛ masacɛ ye. A fana tun ye saan bi naani ni filad kɛ masaya la Isirayɛlidenw kunna. 2Sayuli ye kɛlɛden waa saba (3 000) woloma. Waa fila (2 000) tora n'a ye Mikimasi, ani Betɛli mara kuluyɔrɔ la, waa kelen (1 000) tora ni Zonatan ye Gibeya Bɛnzamɛn kɔmɔgɔw ka mara la. O kɔ, a ye jama tɔɔ bila ka taga u ka soo.\n3Filisiw ka lasigiden min tun be Geba, Zonatan ye ale kɛlɛ ka se a kɔrɔ, filisiw y'o mɛn. O la, Sayuli ye buru fiyɛ jamana yɔrɔ bɛɛ la k'a fɔ ko: «Eburuw ka mɛnni kɛ!» 4Isirayɛlidenw bɛɛ y'a mɛn ko Sayuli ye filisiw ka lasigiden kɛlɛ ka se a kɔrɔ. K'o la, filisiw tun te se k'u ka koo muɲu tugu. Isirayɛli jama tagara ɲɔgɔn lajɛn Sayuli fɛ Giligali.\n5Filisiw fana ye ɲɔgɔn lajɛn janko ka Isirayɛlidenw kɛlɛ. Kɛlɛkɛwotoro waa bi saba (30 000) ni sotigi waa wɔɔrɔ (6 000) tun b'u fɛ, u ka jama tun ka ca kosɔbɛ i n'a fɔ kɔgɔjida la cɛncɛn. U nana sigi Mikimasi, Bɛtavɛni mara kɔrɔn ɲafan fɛ. 6Isirayɛlidenw y'a ye k'u te se, bari u tun degunna kosɔbɛ. U dogora farawow ni tuuw kɔnɔ ani kuluwow ni kɔlɔnw kɔnɔ, ani dingɛw kɔnɔ. 7Eburu dɔw bolila ka Zurudɛn baji tigɛ yɛrɛ, janko u ka taga Gadi ni Galaadi mara la.\nSayuli tun be Giligali halibi. Jama min tun be n'a ye, olu bɛɛ tun be yɛrɛyɛrɛ. 8- Samuyɛli tun y'a fɔ ko ale bena na tile wolonwula kɔnɔ. Nga a ma na. Jama jɛnsɛnna ka Sayuli to yen. 9O la, a y'a fɔ ko u ka na ni saraka jɛnita ni jɛnɲɔgɔnya sarakaw ye. A ye saraka jɛnita bɔ. 10A tilatɔ o la dɔrɔn, Samuyɛli fana sera, a bɔra ko a be Samuyɛli fo.\n11Samuyɛli y'a fɔ a ye ko: «I ye mun le kɛ ten?» A ye Samuyɛli jaabi ko: «Ne ye jama ye n'u be jɛnsɛnna ka bɔ ne kɔrɔ. O y'a sɔrɔ waati min tun fɔra, ale fana tɛmɛna, e tun ma se, filisiw lajɛnnin tun be Mikimasi. 12Ne tun b'a miiri ko filisi nunu bena na ne kama Giligali, k'a sɔrɔ ne ma Masaba daali fɔlɔ. O le y'a to ne kɔrɔtɔra ka saraka nin jɛni.» 13Samuyɛli y'a fɔ a ye ko: «I ye nalomanyabaara kɛ, Masaba i ka Ala y'a ka sariya min sigi i ye, i ma o bato. N'i tun y'o bato, a tun ben'a kɛ i ka masaya be yiriwa Isirayɛlidenw kunna tuma bɛɛ. 14- Sisan i ka masaya tena mɛn. Masaba y'a sagolamɔgɔ ɲini, a y'ale lo kɛ a ka jama kuntigi ye, bari i m'ale ka kuma bato.»\n15O kɔ, Samuyɛli bɔra Giligali ka taga Gibeya, Bɛnzamɛn kɔmɔgɔw ka mara la. Sayuli ka kɛlɛden minw tun be n'a ye, a y'olu jati: mɔgɔ kɛmɛ wɔɔrɔ ɲɔgɔn le tun be yen. 16Sayuli n'a dencɛ Zonatan ani u ka jama tagara sigi Gibeya, Bɛnzamɛn kɔmɔgɔw ka mara la, filisiw tun be Mikimasi.\n17Kɛlɛden jɛnkulu saba wilila ka bɔ filisiw ka sigiyɔrɔ la janko ka taga cɛnni kɛ. Sira min be Ofura faan fɛ Suyali mara la, kelen y'o ta. 18Filanan ye Bɛtorɔn sira ta, sabanan tagara u ka jamana daan na, surukuw be kɔkɛnɛ min na kongokolon faan fɛ.\n19Isirayɛlidenw ka jamana faan bɛɛ la, numuw tun te yen, bari filisiw tun y'a fɔ ko: «An ka eburuw bali u kana se ka murujanjanw ni tamanw gosi.» 20Isirayɛlidenw bɛɛ tun be to ka taga filisiw fɛ k'u ka misidabaw, walima bɔnbɔrɔw, walima jendew, walima lɔgɔciminanw dabɔ u fɛ. 21Ka misidaba, walima bɔnbɔrɔ, walima jende daa diya, walima ka lɔgɔciminan daa bɔ, o sɔngɔ tun ye warigwɛ kuru tilan sabanan fila ye. 22O kama, kɛlɛ wililon na, murujan, walima taman si tun te Sayuli n'a dencɛ Zonatan ka kɛlɛdenw fɛ. Dɔ tun be Sayuli ni Zonatan le bolo. 23Filisiw ka kɛlɛden dɔw bɔra ka na sigi Mikimasi kuluw cɛma sirada la.


Mat 19 AKKDC08 - Yezu tilara kuma na tuma min na, a - Bible Search\nYezu be kuma furu koo la\n(Mar 10.1-12; Luka 16.18)\n1Yezu tilara kuma na tuma min na, a bɔra Galile mara la ka taga Zude mara yɔrɔ dɔ la, Zurudɛn baji kɔfɛ. 2O yɔrɔ la jamaba tugura a kɔ, a y'olu ka banabagatɔw kɛnɛya. 3*Fariziɲɛ dɔw nana Yezu darabɔ k'a filɛ. U y'a ɲininga ko: «A daganin be cɛɛ k'a muso furu sa koo sugu bɛɛ la wa?» 4- Yezu y'u jaabi ko: «Aw m'a mɛn Ala ka kuma na, ko Ala ye diɲɛ dan tuma min na, a ye cɛɛ ni muso dan wa? 5- A y'a fɔ fana k'o le kosɔn cɛɛ ben'a faa n'a baa to yen ka nɔrɔ a ka muso la, u fila bɛɛ bena jɛn ka kɛ kelen ye. 6A kɛra ten, u tena kɛ mɔgɔ fila ye tugu, fɔɔ kelen. Ala ye min jɛn ka kɛ kelen ye, mɔgɔ si kana o faran.» 7- U ye Yezu ɲininga ko: «Mun na Musa y'a fɔ ko wajibi lo n'an b'a fɛ ka muso furu sa, ko an ka kan ka furusasɛbɛ d'a ma?» 8Yezu y'a fɔ u ye ko: «Aw ka dusugwɛlɛya le y'a to Musa sɔnna ko aw be se k'aw ka muso bila, n'o tɛ, fɔlɔfɔlɔ a tun te ten. 9- Ne b'a fɔ aw ye ko ni mɔgɔ o mɔgɔ y'a ka muso furu sa, ni ɲamɔgɔya sababu tɛ, ka dɔ wɛrɛ ta, o tigi ye kakalaya kɛ.»\n10Yezu ka kalandenw y'a fɔ a ye ko: «Ni nin le kɛra furu cogo ye, o tuma na, kuun t'a la mɔgɔ ka furu.» 11Yezu y'a fɔ u ye ko: «Mɔgɔ bɛɛ te se k'o kɛ, fɔɔ ni Ala y'a see di mɔgɔ min ma. 12Nga mɔgɔ dɔw be wolo ni furubaliya ye. Dɔw kɛra cɛgwanaw ye mɔgɔ wɛrɛ sababu la. Dɔw fana banna furu ma *sankolo masaya kosɔn. Mɔgɔ min be se ka sɔn furubaliya ma, o tigi ka sɔn.»\nDenmisɛnw koo ka di Yezu ye\n(Mar 10.13-16; Luka 18.15-17)\n13Mɔgɔw nana Yezu fɛ ni denmisɛnw ye, waasa a k'a bolo la u kan ka Ala daali u ye. Nga kalandenw sɔngɔra u kunna. 14Yezu y'a fɔ u ye ko: «Aw ka denmisɛnw to u ka na ne fɛ, aw kana u bali, bari *sankolo masaya ye olu bɔɲɔgɔnw le ta ye.» 15A y'a bolo la u kan, o kɔ, a tagara.\nYezu ni kanbelen nafolotigi ka koo\n(Mar 10.17-31; Luka 18.18-30; 13.30)\n16Cɛɛ dɔ gwɛrɛla Yezu la k'a ɲininga ko: «Karamɔgɔ, ne ka kan ka koɲuman jumɛn le kɛ ka nii banbali sɔrɔ?» 17Yezu y'a fɔ a ye ko: «Mun na i be ne ɲininga koɲuman koo? Fɛɛn kelen dama le ka ɲi. N'i b'a fɛ ka nii banbali sɔrɔ, i ka Ala ka sariyaw bato.» 18- Cɛɛ nin ye Yezu ɲininga ko: «O ye sariya jumɛn ye?» Yezu y'a fɔ a ye ko: « ‹I kana mɔgɔ faga, i kana kakalaya kɛ, i kana soɲali kɛ, i kana galon seereya kɛ. 19- E k'i faa n'i baa boɲa. Ani k'i mɔgɔɲɔgɔn kanu i n'a fɔ i yɛrɛ.› » 20Kanbelen nin y'a jaabi ko ale sera k'o bɛɛ bato, ko mun b'ale jɛn tugu. 21Yezu y'a fɔ a ye ko: «N'i b'a fɛ i ka koow bɛɛ ka dafa, taga k'i bololafɛnw feere k'o wari tilan fantanw cɛ, o la, i bena nafolo sɔrɔ sankolo la. O kɔ, na tugu ne kɔ.» 22Nga kanbelen nin y'o kuma mɛn tuma min na, a dusu kasinin le tagara, bari nafoloba tun b'a fɛ. 23Yezu y'a fɔ a ka kalandenw ye ko: «Tiɲɛ na, ne b'a fɔ aw ye ko nafolotigi donko ka gwɛlɛ *sankolo masaya la. 24Ne b'a fɔ aw ye tugu ko ɲɔgɔmɛ donko ka nɔgɔ miseli woo fɛ ka tɛmɛ nafolotigi donko kan Ala ka masaya la.» 25Kalandenw y'o kuma mɛn minkɛ, u kabakoyara kosɔbɛ. Olu tun b'a fɔra k'o tuma na, jɔn le be se ka kisi? 26Yezu y'u filɛ k'a fɔ u ye ko: «Adamadenw kɔni te se k'o kɛ, nga Ala be se koo bɛɛ la.» 27Piyɛri ye Yezu ɲininga ko: «A filɛ, an ye fɛɛn bɛɛ to yen ka tugu e kɔ. An ta bena kɛ cogo di?» 28- Yezu y'a fɔ u ye ko: «Tiɲɛ na, ne b'a fɔ aw ye ko ni diɲɛ nana kɛ diɲɛkura ye tuma min na, Mɔgɔ Dencɛ bena sigi a ka masasigilan kan. Aw minw tugura a kɔ, aw fana bena sigi masasigilan tan ni fila kan, ka Isirayɛli ka deen tan ni fila kɔmɔgɔw kiti. 29Ani mɔgɔ o mɔgɔ min y'a ka soo to, walima a balimacɛw, n'a balimamusow, a faa n'a baa, a deenw, an'a ka foro ne kosɔn, o tigi bena o ɲɔgɔn caaman sɔrɔ, ani ka nii banbali sɔrɔ. 30- Nga ɲamɔgɔ caaman bena kɛ kɔmɔgɔw ye, kɔmɔgɔ caaman bena kɛ ɲamɔgɔw ye.


Mun na Yezu be Fariziɲɛw jalaki? | Yezu ka ɲɛnamaya\nYezu be dumuni na Fariziɲɛ dɔ ka soo\nYEZU BE FARIZIƝƐW JALAKI U KA FILANKAFOYA KOSƆN\nKa Yezu to Zude, Fariziɲɛ dɔ y’a ɲini a fɛ ko a ka na dumuni kɛ ale ka soo. N’a sɔrɔ tilera dumuni tun lo (Luka 11:37, 38). Ka kɛɲɛ n’u ka landa ye, Fariziɲɛw b’u tɛgɛ ko fɔɔ u nɔnkɔn na ka sɔrɔ ka dumuni kɛ. Nka Yezu m’o kɛ (Matiyo 15:1, 2). O landa tɛ Ala ka sariya kɛlɛ, nka a koo ma fɔ Ala ka sariya kɔnɔ.\nO cɛɛ kabakoyara k’a ye ko Yezu ma o landako labato. Yezu y’o lɔn minkɛ, a ko: “Aw Fariziɲɛw kɔni be ten. Aw be jifilenw ni tasaw kɔfɛlaw ko k’u gwɛ, k’a sɔrɔ benkanni ani juguya le fanin be aw kɔnɔ. Naloman nunu! Ala min ye kɛnɛmala dilan, o tuma na, ale ma kɔnɔna fana dilan wa?”—Luka 11:39, 40.\nKoo min ye Yezu kɔnɔ gwan, o tɛ tɛgɛko koo ye, nka filankafoya min b’o koo la. Fariziɲɛw ni mɔgɔ minw b’u tɛgɛ ko ka kɛɲɛ n’u ka landa ye, olu yɛrɛ dusukun saniyanin tɛ. O kama Yezu y’u ladi ko: “Fɛɛn min b’aw . . . kɔnɔ, aw y’o di dɛsɛbagatɔw ma, o la, aw ka koo bɛɛ bena saniya.” (Luka 11:41). Nin ye tiɲɛnko ye dɛ! Nili ka ɲi ka kɛ ni kanuya ye. O man kan ka kɛ ni wasoya ye.\nA ma fɔ k’o cɛɛw tɛ nili kɛ dɛ! Yezu y’a fɔ ko: “Aw be jija ka nanaye ni nanfuraburu sifa bɛɛ jaka bɔ. Ala be tilenninya ni kanuya minw fɛ, aw b’olu to yen. Aw tun ka kan ka olu le kɛ ka dɔ nunu fara o kan.” (Luka 11:42). Ala ka sariya tun b’a ɲini u fɛ u ka jaka bɔ, o kɔrɔ, u be suman min sɔrɔ u ka foro kɔnɔ, u ka ɲi k’o tilan tannan di (Deteronɔmu 14:22). Nanaye ni nanfulaburuw fana niin b’o la. O fulaburuw tun be dumuni kasa diya. Fariziɲɛw tun b’o jaka bɔ koɲuman. Nka, u tun tɛ sariya ka koo kɔrɔtaninw kɛ, i n’a fɔ ka tilenninya ni yɛrɛmajigilenya kɛ Ala ɲɛɛ kɔrɔ.—Mise 6:8.\nYezu tagara ɲɛ n’a ka kumaw ye ko: “Aw, Fariziɲɛw, bɔnɛ ye aw ta ye, bari aw be sigiyɔrɔɲumanw le fɛ kalansow kɔnɔ, aw b’a fɛ mɔgɔw k’aw fo forobayɔrɔw la. Bɔnɛ ye aw ta ye, bari aw kɛra i n’a fɔ kaburuw, minw te ye, mɔgɔw be taama u kan n’u t’a kala ma.” (Luka 11:43, 44). O wagati la, mɔgɔw tun be se ka tagama o kaburu ɲɔgɔnw kan n’u t’a kala ma. O tun be kɛ sababu ye u be nɔgɔ landako ta fan fɛ. O kumaw fɛ, Yezu b’a yira ko Fariziɲɛw ka nɔgɔlenya tɛ ye joona.—Matiyo 23:27.\nSariya karamɔgɔ dɔ ko: “Karamɔgɔ, n’i kumana ten, i be don anw fana gasi la.” Nka o cɛɛw ka ɲi k’a faamu k’olu fana tɛ mɔgɔw dɛmɛna. Yezu y’o cɛɛ jaabi ko: “Bɔnɛ ye aw sariya karamɔgɔw fana ta ye, bari aw be mɔgɔw bila doni gwiliman ɲun na, k’a sɔrɔ aw t’u dɛmɛ hali dɔɔni yɛrɛ a ɲunni na. Aw faaw ye kira minw faga, aw minw be u ka kaburuw lalaga k’u lɔ sisan, bɔnɛ ye aw ta ye.”—Luka 11:45-47.\nYezu be doni gwiliman minw kofɔra, o ye Fariziɲɛw ka landakow ye ani u tun be Ala ka sariya kɔrɔ yɛlɛma cogo min na. U tɛ koow nɔgɔya mɔgɔw kun na fewu. U be mɔgɔw waajibiya k’u ka cikanw labato. O cogo la, o koow be kɛ doniba ye mɔgɔw kun na. U bɛnbaw ye Ala ka kiraw faga, k’a daminɛ ni Abɛli ye. Sisan, olu yɛrɛ b’a kɛ i n’a fɔ u be nɔɔrɔ lara kiraw kan, u kɛtɔ k’o kiraw ka kaburuw lɔ, k’a sɔrɔ u b’u bɛnbaw ka miiricogo n’u ka kɛwalew lo ladegira. U b’a ɲinina yɛrɛ ka Ala ka kiraw bɛɛ la belebeleba faga. Yezu y’a fɔ ko Ala bena o bɔnsɔn ɲininga u ka kɛtaw la. Saan 38 ɲɔgɔn tɛmɛnin kɔ, o le kɛra, saan 70 wagati la.\nYezu y’a fɔ tugun ko: “Aw sariya karamɔgɔw, bɔnɛ ye aw ta ye, bari aw b’aw yɛrɛ jati tiɲɛ lɔnbagaw ye k’a sɔrɔ aw t’a lɔn. Minw b’a fɛ ka tiɲɛ lɔn, aw t’a to olu fana k’a lɔn.” (Luka 11:52). O cɛɛw tun ka ɲi ka mɔgɔw dɛmɛ ka Ala ka Kuma faamu, nka u t’o kɛ. Sababu min fana dira mɔgɔw ma ka Ala ka lɔnniya sɔrɔ, o cɛɛw b’a ɲini k’u bali.\nFariziɲɛw ni sariya karamɔgɔw ye mun lo kɛ do? Yezu b’a fɛ ka taga tuma min na, u dimina a kɔrɔ ani u y’a daminɛ ka ɲiningali caaman kɛ a ye. A ma kɛ komi u b’a fɛ ka koo dɔ lo faamu dɛ! U b’a fɛ ka Yezu lasun ka kuma dɔ fɔ min bena kɛ sababu ye u b’a minɛ.\nMun na Yezu ye Fariziɲɛw ni sariya karamɔgɔw jalaki?\nU tun be doni jumanw lo la mɔgɔw kun?\nMinw be Yezu kɛlɛ ani u b’a ɲini k’a faga, mun lo bena u sɔrɔ?\nA ci dɔ ma A ci dɔ ma Yezu be dumuni na Fariziɲɛ dɔ ka soo\njy sap. 76 ɲɛɛ 178-179


<< < Ezekiyɛli 34 > >>\nYɛnŋɛlɛ làa Izirayɛli tara yɛkeele pe jɛrɛgi\n1 Yawe Yɛnŋɛlɛ làa li sɛnrɛ ti kan na yeri, ma yo fɔ: 2 «Sɛnwee pyɔ, Yɛnŋɛlɛ yɔn sɛnrɛ yo ma wa Izirayɛli tara yɛkeele pe na. Ma Yɛnŋɛlɛ li yɔn sɛnrɛ yo, ma yɛkeele pe pye fɔ, pa we Fɔ, Yawe Yɛnŋɛlɛ lì yo yɛɛn fɔ: ‹Jɔlɔgɔ yɛn yoro Izirayɛli tara yɛkeele ye wogo. Yoro mbele ye yɛn na ye yɛɛ wogo ko nuŋgba yɔngɔ. Naga yɛn ma, yaayoro kɔnrifɔ wii daga mbaa yaayoro to kaan tila kaa wi le? 3 Yè yaayoro nda tì tɔrɔ ti kara ti ka†, ma simbasire yaripɔrɔ le. Yè yaayoro nda tì tɔrɔ ti gbo. Ɛɛn fɔ ye sila pye na simbaŋgbelege ki kaan kila kaa. 4 Simbaala mbele pàa pye fanŋgɔgɔ ni, ye sila fanŋga le pe ni. Mbele pàa pye na yaa, ye sila pe gbara. Mbele pàa wɛlɛgɛ, ye sila pe wɛrɛ pye mbe pe wɛlɛgɛsara ti pɔpɔ. Mbele pàa laga simbaŋgbelege ki na, ye sila sa pe tata mbe pan pe ni. Mbele pàa puŋgo, ye sila sa pe lagaja. Ɛɛn fɔ yàa ye fanŋga ki taga pe na, na lewɛlɛwɛ kapyere piin pe na konaa maga ŋgban pe na. 5 Kì pye ma, simbaala pàa gbɔn ma jaraga, katugu kɔnrifɔ sila pye pe na; pàa kanŋga ma pye cɛnrɛ nda wa yan ti yaakara, naa pàa gbɔn ma jaraga we†. 6 Na simbaala pe yɛn na yanri na toro faa wa yanwira ti ni fuun ti na konaa wa tinndiye mbele pè yagara pe ni fuun pe na. Na simbaŋgbelege kì gbɔn ma jaraga tara ti lagapyew ki ni. Lere kpɛ woro na wele pe na naa, lere kpɛ woro na pe lagajaa.›\n7 «Ki kala na, yoro simbaala kɔnrifɛnnɛ, ye Yawe Yɛnŋɛlɛ li sɛnrɛ ti logo! 8 Mi ŋa ye Fɔ, Yawe Yɛnŋɛlɛ na yinwege wolo, na mɛgɛ ki na, mi yɛn naga yuun fɔ: ‹Yànla simbaala pe yaga, a leele paa pe koli, a pè kanŋga ma pye yan cɛnrɛ ti ni fuun ti yaakara, simbaala kɔnrifɔ lama pi kala na, katugu na simbaala kɔnrifɛnnɛ pe sila pye na wele na simbaala pe na naa. Simbaala kɔnrifɛnnɛ pe wogo ko pàa pye na yɔngɔ, pe sila pye nala simbaala pe kaan paa kaa. 9 Ki kala na, yoro simbaala kɔnrifɛnnɛ, ye Yawe Yɛnŋɛlɛ li sɛnrɛ ti logo!› 10 Pa we Fɔ, Yawe Yɛnŋɛlɛ lì yo yɛɛn fɔ: ‹Wele, mi yaa yiri simbaala kɔnrifɛnnɛ pe kɔrɔgɔ. Mi yaa ka pe yewe na simbaala pe kala li ni. Mi se ka pe yaga paa na simbaala pe kɔnri naa, jaŋgo simbaala kɔnrifɛnnɛ paga kaa pe yɛɛ wogo ko yɔngɔ. Mi yaa kanla simbaala pe tile mbe pe wɔ wa pe yɔn, pa kona pe se ka pye pe yaakara naa.› »\nYɛnŋɛlɛ lo jate li yaa la wele li simbaala pe na\n11 «Ee, pa we Fɔ, Yawe Yɛnŋɛlɛ lì yo yɛɛn fɔ: ‹Wele, mi jate mi yaa la wele na simbaŋgbelege ki na konaa mbaa ki kɔrɔsi. 12 Simbaala kɔnrifɔ wi ka pye wa simbaŋgbelege ki sɔgɔwɔ, na simbaala pe ka jaraga, wi ma pe kɔrɔsi mbe toro yɛgɛ ŋga na, pa mi yaa kanla simbaŋgbelege ki kɔrɔsi mbe toro ma. Pàa gbɔn ma jaraga ma kari laga ŋga fuun ni, kambaaga wɔgɔ naa diwi wɔlɔ pilige ka ni, mi yaa ka kari mbe sa pe shɔ wa ki lara ti ni. 13 Mi yaa ka pe yirige wa, cɛngɛlɛ sanŋgala ke sɔgɔwɔ, mbe pe wɔ wa tara sannda pyew ti ni, mbe pe gbogolo, mbe sɔngɔrɔ mbe pan pe ni wa pe yɛɛra tara ti ni. Mi yaa ka saa pe kɔnri wa Izirayɛli tara yanwira ti na, naa wa gbunlundɛwere ti ni konaa wa tara ti lara nda fuun leele yɛn ma cɛn wa ti ni. 14 Mi yaa ka saa pe kɔnri yaayoro kasaga jɛŋgɛ ka ni. Pe yanrisaga ki yaa ka pye wa Izirayɛli tara yanwira ti go na. Pe yaa kaa wogo wa ki simbaŋgbondo tiyɔnrɔ ti ni, mbaa yantipirige tiyɔngɔ taa mbaa kaa, wa Izirayɛli tara yanwira ti na. 15 Mi jate mi yaa kaa na simbaala pe kɔnri paa kaa, muwi mi yaa ka ti paa sinlɛlɛ paa wogo.› We Fɔ, Yawe Yɛnŋɛlɛ lo lì yo ma. 16 ‹Ŋa wì puŋgo, mi yaa ka saa lagaja. Ŋa wì laga ŋgbelege ki na, mi yaa ka sɔngɔrɔ mbe pan wi ni. Ŋa wì wɛlɛgɛ, mi yaa kaa wɛrɛ pye mboo wɛlɛgɛsara ti pɔpɔ. Ŋa wila yaa, mi yaa fanŋga le wi ni. Ɛɛn fɔ ŋa wì tɔrɔ ma pye fanŋga ni, mi yaa wo tɔngɔ. Mi yaa kaa pe kɔnri mbe yala kasinŋge ki ni.›\nYɛnŋɛlɛ li yaa kali woolo pe saga\n17 «Pa we Fɔ, Yawe Yɛnŋɛlɛ lì yo yɛɛn fɔ: ‹Yoro wo na, na simbaŋgbelege, ye wele, mi yaa ka kiti wi kɔn sumbyɔ naa sumbyɔ sɔgɔwɔ, mboo kɔn simbapɛnɛ naa sikapɛnɛ pe sɔgɔwɔ. 18 Ye yɛn na kaa yaayoro kasara jɛndɛ nda ni, to si ye yɛnlɛ tin bere, fɔ a yaa yan sanŋga ki tangala ye tɔɔrɔ ti ni! Tɔnmɔ tiyɔɔn mba yaa woo, po si ye yɛnlɛ tin bere, fɔ a yaa pi sanmba pi tɔngɔlɔ ye tɔɔrɔ ti ni! 19 Yan ŋga yè tangala ye tɔɔrɔ ti ni, ko na simbaala pè jori mbaa kaa; tɔnmɔ mba yè tɔngɔlɔ ye tɔɔrɔ ti ni, po pè jori mbaa woo.›\n20 «Ki kala na, pa we Fɔ, Yawe Yɛnŋɛlɛ li yɛn naga yuun pe kan yɛɛn fɔ: ‹Mi jate mi yaa ka kiti kɔn simbaala mbele pè tɔrɔ poro naa mbele pè cɔgɔ cɔgɔ pe sɔgɔwɔ. 21 Kì kaa pye simbaala mbele fanŋgɔgɔ ni, yè pe ni fuun pe wɔnrɔgɔ ye kanŋgara ti ni konaa ye pajoro ti ni, konaa ma pe gbɔn ye yɛnŋgɛlɛ ke ni, fɔ ma saa pe purɔ ma pe jaraga wa funwa na, 22 ki kala na, mi yaa kanla simbaala pe shɔ, jaŋgo paga ka pe koli naa. Mi yaa ka kiti wi kɔn simbaala pe yɛɛ sɔgɔwɔ. 23 Simbaala kɔnrifɔ nuŋgba pe mi yaa ka tɛgɛ pe go na, wo wi yaa kaa pe kɔnri paa kaa. Wo wi yɛn na tunmbyee Davidi we. Wi yaa kaa pe kɔnri paa kaa; wi yaa ka pye pe kɔnrifɔ†›. 24 Mi Yawe Yɛnŋɛlɛ, mi yaa ka pye pe Yɛnŋɛlɛ, na tunmbyee Davidi wo yaa ka pye pe to. Mi Yawe Yɛnŋɛlɛ, muwi mì para†.\n25 «Mi yaa ka yɛyinŋge yɔn finliwɛ le na simbaŋgbelege ki ni. Mi yaa ka cɛnrɛ ti kɔ mberi wɔ tara ti ni. Kona, na simbaala pe yaa ka sa cɛn yɛyinŋge na pɔw wa gbinri wi ni, mbaa wɔnlɔ wa kɔɔrɔ ti nawa. 26 Mi yaa ka duwaw pe na konaa mbe duwaw na yanwiga ki kanŋgara na lara ti na. Mi yaa ka ti tisara tila paan ti wagati wi na, ti yaa ka pye tisara duwaw woro. 27 Yan nawa tire ti yaa ka sɛ, tara ti yarilire ti yaa ka yɔn. Leele pe yaa ka cɛn yɛyinŋge na pɔw wa pe tara ti ni. Tunŋgo pyetige ŋga kìla taga pe na, mi yaa kaga kaari mbege laga pe na; pàa pye na kulowo pi piin leele mbele kan, mi yaa ka pe shɔ pe kɛɛ. Pa kona pe yaa ki jɛn fɔ muwi mi yɛn Yawe Yɛnŋɛlɛ le. 28 Cɛngɛlɛ sanŋgala ke se kaa pe kɛɛ yaara ti koli naa. Yan cɛnrɛ ti se kaa pe kaa naa. Pe yaa ka cɛn yɛyinŋge na pɔw. Lere kpɛ se kaa fyɛrɛ waa pe na naa. 29 Mi yaa ka kɛɛrɛ gbɛgɛlɛ pe kan, nda ti mɛgɛ ki yaa ka yiri tara ti tanwa pi kala na. Fuŋgo kpɛ se ka to pe na naa wa tara ti ni. Cɛngɛlɛ sanŋgala ke se kaa pe tifaga naa. 30 Pa kona pe yaa ki jɛn fɔ muwi mi yɛn Yawe Yɛnŋɛlɛ, pe Yɛnŋɛlɛ le. Fɔ mi yɛn pe ni, pe yɛn na woolo, poro Izirayɛli woolo wele. We Fɔ, Yawe Yɛnŋɛlɛ lo lì yo ma.\n31 «Yoro ye yɛn na simbaŋgbelege ye, na yaayoro kasaga simbaala wele. Yoro ye yɛn sɛnwee piile wele; muwi mi yɛn ye Yɛnŋɛlɛ le.» We Fɔ, Yawe Yɛnŋɛlɛ lo lì yo ma.


Bibulu ka maanaw: Kayɛn ni Abɛli - Jehova Seerew ka ɛntɛrɛnɛti yɔrɔ daganin\nKAYƐN ni Abɛli filɛ sisan. U fila bɛɛ bonyana. Kayɛn kɛra sɛnɛkɛla ye. A be sumanw ni nankɔfɛnw sɛnɛ, ani a be yiriw turu minw be den.\nAbɛli kɛra sagamarala ye. A ka di a ye ka sagadenw ladon. A ka sagadenw be bonya ka kɛ saga belebelebaw ye. Yanni dɔɔni, Abɛli be ni sagakuluba ye a be min dɛndɛ.\nLoon dɔ, Kayɛn ni Abɛli ye nilifɛn dɔw di Ala ma. Kayɛn nana ni a ka sɛnɛfɛn dɔw ye. Abɛli nana ni a ka sagaw bɛɛ la fisaman dɔw ye. Abɛli ni a ka nilifɛn koo diyara Jehova ye. Nka, Kayɛn ni a ka nilifɛn koo ma diya Jehova ye. I b’a lɔn fɛɛn min kama wa?\nAbɛli ka nilifɛn ka fisa Kayɛn ta ye, nka o dɔrɔn tɛ dɛ. Abɛli ye mɔgɔ ɲuman ye. A be Jehova n’a kɔrɔcɛ Kayɛn kanu. Nka Kayɛn ka jugu, a dɔgɔcɛ Abɛli koo man di a ye.\nO kama, Ala y’a fɔ Kayɛn ye ko a k’a sɔɔn yɛlɛma. Nka Kayɛn ma mɛnni kɛ. A dimina kosɔbɛ sabu Abɛli koo ka di Ala ye ka tɛmɛ ale kan. O kama Kayɛn y’a fɔ Abɛli ye ko, ‘An ka taga kongo la.’ K’u fila dɔrɔn to kongo la, Kayɛn y’a dɔgɔcɛ Abɛli gosi. A y’a gosi fanga la fɔɔ k’a faga. Kayɛn ye koo juguba kɛ dɛ!\nAbɛli sara, nka Ala hakili bele b’a la. Abɛli tun ye mɔgɔ ɲuman ye, Ala tɛ ɲinɛ o ɲɔgɔnna mɔgɔw kɔ abada. Loon dɔ, Jehova Ala bena Abɛli lakunu ka bɔ saya la. O la, Abɛli tɛna sa tugun abada. A bena ɲɛnamaya kɛ yan dugukolo kan fɔɔ abada. Yala a tɛna kɛ ninsɔndiyako ye ka Abɛli ɲɔgɔnna mɔgɔw lɔn wa?\nNka mɔgɔ minw ka jugu i ko Kayɛn, olu koo man di Ala ye. O lo kosɔn, Ala ye Kayɛn ɲangi a dɔgɔcɛ fagali kosɔn ani a y’a gwɛn ka bɔ a somɔgɔw gɛrɛfɛ. Kayɛn tagara sigi dugukolo faan dɔ la. A tagatɔ, a y’a dɔgɔmuso dɔ minɛ, ani ale lo nana kɛ a muso ye.\nKayɛn n’a muso nana deenw sɔrɔ. Adama ni Awa ka dencɛw n’u ka denmuso tɔɔw furula ani olu fana ye deenw sɔrɔ. A ma mɛɛn, mɔgɔw cayara dugukolo kan. An ka olu dɔw ka maana filɛ.\nZɛnɛzi 4:2-26; 1 Zan 3:11, 12; Zan 11:25.\nKayɛn ni Abɛli be baara jumanw lo kɛ?\nKayɛn ni Abɛli ye nilifɛn jumanw di Jehova ma?\nMun na Jehova sɔnna Abɛli ka nilifɛn la ani mun na a banna Kayɛn ta la?\nKayɛn ye mɔgɔ sifa juman ye ani cogo di Jehova y’a ɲini k’a sɔɔn yɛlɛma?\nK’u fila dɔrɔn to kongo la, Kayɛn ye mun lo kɛ a dɔgɔnin na?\nMin kɛra Kayɛn na a dɔgɔnin fagari kɔ, i k’o ɲɛfɔ.\nZɛnɛzi 4:2-26 kalan.\nCogo di Jehova y’a yira Kayɛn na ko farati b’a seen kɔrɔ? (Zɛnɛzi 4:7)\nKayɛn y’a dusukun cogoya yira cogo di? (Zɛnɛzi 4:9)\nKa mɔgɔ jalakibali joli bɔn, Jehova be mun miiri o koo la? (Zɛnɛzi 4:10; Ezayi 26:21)\nAn ka 1 Zan 3:11, 12 kalan.\nMun kama Kayɛn dimina kosɔbɛ, ani o be lasɔmini juman di an ma bi? (Zɛnɛzi 4:4, 5; Tal. 14:30; 28:22)\nBibulu b’a yira cogo di ko an be se k’an ka kantigiya mara hali n’an somɔgɔw bɛɛ banna Jehova la? (Zab. 27:10; Mat. 10:21, 22)\nZan 11:25 kalan.\nMɔgɔ minw bɛɛ be faga tilennenya kosɔn, Jehova be jigisigi juman di an ma o koo la? (Zan 5:24)\nAn be se ka kalan juman sɔrɔ Abɛli n’a ka limaniya koo la, hali ni Bibulu tɛ koo caaman fɔ a koo la?\nA ci dɔ ma A ci dɔ ma Maana 6nan: Kayɛn ni Abɛli


Kod 2 AKKDC08 - Sankolo ni dugukolo n'u kɔnɔnafɛnw bɛɛ - Bible Search\nKod 1 Kod 3\n1Sankolo ni dugukolo n'u kɔnɔnafɛnw bɛɛ danni bana ten. 2- - Ala tilar'a ka baara la, ka lafiɲɛ tile wolonwulanan loon. 3Ala ye barika don tile wolonwulanan loon na k'o kɛ a yɛrɛ ta ye, bari a ye baara min bɛɛ kɛ ka diɲɛ dan, a lafiɲɛna o la o loon na.\n4O ye sankolo ni dugukolo daminɛcogo ye, u dantuma na.\nAla ka nakɔ\nMasa Ala ye dugukolo ni sankolo dan tuma min na, 5kongo kɔnɔ yiri si tun te dugukolo kan fɔlɔ, biin si tun ma falen fɔlɔ, bari Masa Ala tun ma sanji jigi dugukolo kan fɔlɔ. Mɔgɔ fana tun te yen ka dugukolo sɛnɛ. 6Nga jii tun be bɔ dugukolo le kɔnɔ ka yɔrɔ bɛɛ ɲigi.\n7- Masa Ala ye mɔgɔ dan ni buguri ye k'a dafiɲɛ fiyɛ a nunwo la ka ninakili don a la, a kɛra ten mɔgɔ kɛra nimanfɛn ye.\n8Masa Ala tun ye yɔrɔɲuman dɔ labɛn kɔrɔn ɲafan fɛ, k'a tɔgɔ la ko Edɛn. A ye mɔgɔ min dan, a y'o bila o kɔnɔ. 9- Masa Ala y'a kɛ yiri ɲanaman sifa bɛɛ falenna dugukolo kan, minw ka ɲi dumuni na. A fana y'a kɛ yiri dɔ falenna yɔrɔɲuman nin cɛma, min be sii di mɔgɔ ma, ani k'a to mɔgɔ be koɲuman ni kojugu lɔn ka bɔ ɲɔgɔn na. 10Baji dɔ tun be bɔ Edɛn, ka yɔrɔɲuman nin ɲigi, a faranna ka kɛ bolo naani ye. 11Kelen tɔgɔ ko Pisɔn, ale be munumunu Awila jamana faan bɛɛ la, sanu be sɔrɔ yɔrɔ min na. 12O jamana nin sanu ye sanu yɛrɛ yɛrɛ ye. Yiri sifa dɔ be yen min jii kasa ka di, ani kabakuru kɔlɔbolaman sɔngɔgwɛlɛn sifa dɔ fana be o yɔrɔ la. 13A filanan tɔgɔ ko Giyɔn, o be munumunu Kusi jamana faan bɛɛ la. 14A sabanan tɔgɔ ko Tigiri, o be woyo ka tɛmɛ Asiri jamana kɔrɔn ɲafan na. Naaninan tɔgɔ ko Efarati.\n15Masa Ala ye mɔgɔ bila Edɛn, yɔrɔɲuman kɔnɔ, ko a k'a sɛnɛ k'a kɔlɔsi. 16A y'a fɔ mɔgɔ ye ko: «I be se ka yɔrɔ nin yiriw bɛɛ deen dumu 17fɔɔ yiri kelen dama, min b'a to mɔgɔ be koɲuman ni kojugu lɔn ka bɔ ɲɔgɔn na. N'i y'o deen dumu loon min na, i bena sa, siga t'a la.»\n18Masa Ala ko: «Cɛɛ ka to a kelen na, o ma ɲi. Ne bena dɛmɛbaga dan k'a d'a ma min y'a bɔɲɔgɔnko ye.» 19O y'a sɔrɔ Masa Ala tun ye kongosogow ni kɔnɔw bɛɛ lalaga ni bɔgɔ ye. A nana n'u ye cɛɛ fɛ janko a k'a filɛ a bena tɔgɔ min la u kan. Cɛɛ ye tɔgɔ min la fɛɛn ɲanaman nunu kelen kelen bɛɛ kan, o le kɛra u tɔgɔ ye. 20Cɛɛ ye begɛnw, ni kɔnɔw, ni kongosogow bɛɛ tɔgɔw la. Nga dɛmɛbaga ma sɔrɔ a fɛ olu cɛma min y'a bɔɲɔgɔnko ye. 21Masa Ala ye sinɔgɔba bila cɛɛ la. K'a to sinɔgɔ la, a y'a galagakolo kelen bɔ k'a farisogo kɛ a nɔɔ na yen. 22Masa Ala ye galagakolo min bɔ cɛɛ la, a ye o kɛ muso ye ka na n'a ye cɛɛ fɛ. 23Cɛɛ ko:\n«Cɔ! A ɲana! Ne dɔ le ye nin ye, ne kolow dɔ lo!a\nA bena wele ko muso, bari a bɔra cɛɛ la.»b\n24- O le kosɔn, cɛɛ ben'a faa n'a baa to yen ka nɔrɔ a muso la, u fila be jɛn ka kɛ kelen ye.\n25Cɛɛ n'a muso fari lakolon tun lo, maloya tun te yen.


Bɔk 4 AKKDC08 - Musa y'a jaabi ko: «U tena la ne la do. - Bible Search\nBɔk 3 Bɔk 5\nAla be fangaba di Musa ma\n1Musa y'a jaabi ko: «U tena la ne la do. U tena ne lamɛn, u ben'a fɔ ko: ‹Masaba m'a yɛrɛ yira i la.› » 2Masaba y'a fɔ a ye ko: «Mun b'i bolo?» A ko bere. 3Masaba ko: «A fili duguma.» A y'a fili duguma tuma min na, a kɛra saa ye, a bolila saa nin ɲa. 4Masaba y'a fɔ Musa ye ko: «A minɛ a kuu ma.» A y'a minɛ, a yɛlɛmana ka kɛ bere ye a bolo tugu. 5Masaba ko: «I k'o kɛ waasa u ka l'a la ko Masaba, aw bɛmaw ka Ala, Ibrayima ka Ala, ni Isiyaka ka Ala, ani Yakuba ka Ala y'a yɛrɛ yira i la.»\n6Masaba y'a fɔ a ye tugu ko: «I bolo don i ka deleke kɔrɔ.» Musa y'a bolo don a ka deleke kɔrɔ. A y'a bɔ tuma min na, farisogobana tun b'a bolo yɔrɔ bɛɛ la, a gwɛra parapara. 7Masaba ko: «I bolo don i ka deleke kɔrɔ tugu.» A y'a bolo don a ka deleke kɔrɔ tugu. A y'a bɔ tuma min na, a kɛr'a cogokɔrɔ la. 8Masaba ko: «Ayiwa, n'u ma la i la, n'u ma taamasiɲɛ fɔlɔ nin jati, n'a sɔrɔ u bena la a filanan na. 9N'u ma la o taamasiɲɛ fila nunu si la, n'u ma mɛnni kɛ i fɛ, i ka jii dɔ ta Nili baji la, k'a bɔn duguma. I ye jii min ta, o bena yɛlɛma ka kɛ joli ye duguma.»\nAla be Arɔn kɛ Musa dɛmɛbaga ye\n10Musa y'a fɔ Masaba ye ko: «Ee, Masaba! Kabini waatijan, ne te se kuma na kosɔbɛ. Kabini i kumana i ka jɔɔn fɛ fana, ne te se ka kuma. Ne nɛnkun ka gwili.» 11Masaba y'a fɔ a ye ko: «Jɔn ye mɔgɔ daa dilan? Jɔn le be mɔgɔ kɛ bobo ye, walima tulogweren ye? Jɔn b'a kɛ a be yeli kɛ, walima k'a ɲaa fiɲɛn? O te ne, Masaba ye wa? 12taga sa, ne bena i dɛmɛ ka kuma, ani k'i ka kuma fɔta yira i la.»\n13Nga Musa ko: «Ee, Masaba, i ka mɔgɔ wɛrɛ ci min ka d'i ye.» 14Masaba dimina Musa kɔrɔ kosɔbɛ, a ko: «I kɔrɔcɛ Arɔn, Levi kɔmɔgɔ nin, te yen wa? Ne y'a lɔn ko a be se kuma na. A fana be sira kan n'a be nana i kunbɛnyɔrɔ. N'a y'i ye, a bena diya a ye kosɔbɛ. 15I bena kuma a fɛ, a bena kɛ i ka dalaminɛ ye. Ne bena aw fila bɛɛ dɛmɛ ka kuma, ani k'aw ka kokɛtaw yira aw la. 16Ale bena kuma jama fɛ i nɔɔ na. A bena kɛ i ka dalaminɛ ye, i bena kɛ a fɛ i n'a fɔ Ala. 17I ka bere nin minɛ i bolo, i bena taamasiɲɛ kabakomanw kɛ ni min ye.»\nMusa be kɔsegi ka taga Ezipiti\n18Ayiwa, Musa wilila ka kɔsegi ka ta'a birancɛ Zetoro fɛ k'a fɔ a ye ko: «Ne b'a ɲini i fɛ, i k'a to ne ka taga n balimaw filɛ Ezipiti jamana na, n'u dɔw ɲanaman lo halibi.» Zetoro y'a fɔ Musa ye ko: «Taga, Ala k'i ni hɛrɛ bɛn.» 19Ka Musa to Madiyan jamana na, Masaba tun y'a fɔ a ye ko: «Kɔsegi ka taga Ezipiti, bari mɔgɔ minw tun b'a fɛ k'i faga, olu bɛɛ sara.»\n20Musa y'a muso n'a dencɛw yɛlɛ fali kan ka Ezipiti sira minɛ. A ye Ala ka bere ta a bolo. 21Masaba y'a fɔ a ye ko: «N'i kɔsegira Ezipiti, ne ye kabako minw kɛli see d'i ma, i ka olu bɛɛ kɛ Ezipiti masacɛ ɲana. Nga ne ben'a dusu gwɛlɛya, a tena sɔn jama ka taga. 22I k'a fɔ masacɛ ye ko ne, Masaba ko Isirayɛli le ye ne ka dencɛ fɔlɔ ye. 23- Ko ne tun ko a k'a to ne deen be taga n bato. Ko a ma sɔn k'a to minkɛ, ne ben'a yɛrɛ dencɛ fɔlɔ faga.»\n24Musa lɔra sira kan yɔrɔ dɔ la ko a be si yen. K'a to o yɔrɔ la, Masaba nan'a fɛ ko a b'a faga. 25Nga a muso Sipora ye kabakuru dadiman dɔ ta k'a dencɛ kɛnɛkɛnɛ k'a golo maga Musa seen na k'a fɔ ko: «I be to yen, ne furucɛ joli barika la.» 26O la, Ala ye Musa to yen. Sipora tun ko: «N furucɛ, joli barika la», kɛnɛkɛnɛko kama.\n27Masaba y'a fɔ Arɔn ye ko: «Taga Musa kunbɛn kongokolon kɔnɔ.» Arɔn tagar'a kunbɛn Ala ka kulu yɔrɔ la k'a fo kosɔbɛ. 28O kɔ, Musa ye Masaba ka cira bɛɛ fɔ Arɔn ye. Masaba tun y'a fɔ ko a ka taamasiɲɛ kabakoman minw bɛɛ kɛ, a y'olu fana koo fɔ a ye.\n29Musa ni Arɔn tagara Isirayɛli cɛkɔrɔba bɛɛ lajɛn. 30Masaba tun ye kuma minw bɛɛ fɔ Musa ye, Arɔn y'o bɛɛ fɔ u ye. A ye taamasiɲɛ nunu kɛ jama ɲana fana. 31Jama lar'a la. U y'a faamu ko Masaba b'a fɛ k'u dɛmɛ, ko a y'u ka sɛgɛn ye. U y'u kunbiri gwan duguma k'a bato.


Tim fɔlɔ 4 AKKDC08 - Nii Senuman b'a fɔ k'a gwɛ ko - Bible Search\nTim fɔlɔ 3 Tim fɔlɔ 5\nTim fɔlɔ 4\n1Nii Senuman b'a fɔ k'a gwɛ ko laban tuma na, mɔgɔ dɔw bena u jigi bɔ Yezu Krista kan. U bena mɛnni kɛ namaramɔgɔw fɛ, ani ka sɔn jinaw ka kalan ma. 2U bena u yɛrɛ to namaramɔgɔ galontigɛlaw b'u nigɛ, olu minw dusu finnin lo. 3O mɔgɔ nunu b'a fɔ ko a daganin te ka furu. U be mɔgɔw bali dumuni dɔw la k'u man kan k'o dumu. K'a sɔrɔ Ala y'o dumunifɛn nunu dan, minw lara Yezu la, n'u b'o dumuni nunu kɛ, olu minw ye tiɲɛ lɔn, u ka barika la Ala ye o dumuwaati la. 4Ala ye fɛɛn minw dan, o bɛɛ ka ɲi. Foyi man kan ka fili olu la, nga a daan ye an ka barika la Ala ye k'o dumu, 5bari Ala ka kuma ni Aladali, y'u saniya.\nAla ka baarakɛlaɲuman\n6N'i be i balimaw kalan n'o koo ye, i bena kɛ Yezu Krista ka baarakɛlaɲuman ye. Min labɛnna jigiɲuman ni kalanɲuman barika la. 7Nga i ka ban siirinkolonw ni kumakolonw ma, minw ni Ala ka koo te bɛn. I jija Ala ɲasiranya la. 8Bari ka jija farikolo tolon na, nafa dɔɔni b'o la, nga nafa be Ala ɲasiran na kosɔbɛ. Sii ni nii banbali bɛɛ be sɔrɔ o la. 9Nin kuma nin ye tiɲɛ ye, mɔgɔ bɛɛ ka kan ka sɔn min ma. 10O le y'a to an be baara kɛ ka sigɛn ani ka banba, bari Nitigi Ala ye mɔgɔ bɛɛ kisibaga ye, janko minw lar'a la. 11I ka kan ka o le ɲini mɔgɔw fɛ, ani k'u kalan n'o ye.\nPɔli be Timote ladi\n12Kan'a to mɔgɔ si k'i dɔgɔya i ka denmisɛnya kama, nga siraɲuman yira u la, i ka kumacogo, n'i ka taamacogo fɛ, i ka mɔgɔ kanucogo, n'i ka lanaya, an'i ka senuya fɛ. 13Sanni ne ka na, jija ka Ala ka kuma fɔ jama cɛma, k'u waaju, k'u kalan fana. 14Ala ye see min d'i ma kirayakuma fɔwaati la, Ala ka jama ɲamɔgɔw y'u bolo la i kan tuma min na, i kana farati o la. 15I ka kan ka olu to i dusu la, k'o minɛ ka ɲa kosɔbɛ. O la, mɔgɔw bɛɛ ben'a ye ko i jijanin lo.\n16I yɛrɛ minɛ ani k'i ka mɔgɔ kalancogo kɔlɔsi fana. E k'i jija o la, n'o kɛra, i bena i yɛrɛ kisi ani k'i lamɛnbagaw fana kisi.


Zud 1 AKKDC08 - Asirikaw ka masacɛ Nabukodonozɔri ka - Bible Search\nZud int Zud 2\nNabukodonozɔri ka kɛlɛ ni Arafakisadi\n1Asirikaw ka masacɛ Nabukodonozɔri ka masaya saan tan ni filanan na, a tun siginin be duguba dɔ kɔnɔ min tɔgɔ ko Ninivu. O waati la, Arafakisadi tun be mɛdiw kunna, ale tun siginin be Ɛkibatani. 2Arafakisadi tun ye kogo lɔ ni kabakuru lɛsɛninw ye ka Ɛkibatani lamini. Kabakuru nunu kelen kelen boɲa tun ye mɛtɛrɛ kelen ni tilan ye, u jaɲa tun ye mɛtɛrɛ saba ye. Kogo nin jaɲa sanfɛ tun sera mɛtɛrɛ bi saba ni duuru ma, a boɲa ye mɛtɛrɛ mugan ni duuru ye. 3A tun ye sangasow lɔ dugu dondaw la, minw jaɲa sanfɛ tun ye mɛtɛrɛ bi duuru duuru ye, u juu boɲa tun ye mɛtɛrɛ bi saba saba ye. 4A tun ye koonw don u la, k'u kɛ kɛlɛdenw tɛmɛyɔrɔ ye, minw be ni kɛlɛkɛminanbabaw ye, ani kɛlɛden sennatigiw. Daa nunu jaɲa sanfɛ tun ye mɛtɛrɛ bi saba ni duuru duuru ye, u boɲa ye mɛtɛrɛ mugan mugan ye.\n5O waati la, masacɛ Nabukodonozɔri ye kɛlɛ kɛ ni masacɛ Arafakisadi ye Arago mara kɛnɛbayɔrɔ la. 6Kuluyɔrɔ mɔgɔw bɛɛ faral'a kan ni minw tun siginin bɛ Efarati baji ni Tigiri baji, ani Lidasipe baji daaw la, ani Elimayisi masacɛ Ariyɔki ka kɛlɛden minw be kɛnɛyɔrɔ la. Siya caaman nana ɲɔgɔn lajɛn ka fara Babilɔnikawa kan janko ka kɛlɛ kɛ.\n7Asirikaw ka masacɛ Nabukodonozɔri ye cira bila ka taga mɔgɔw bɛɛ fɛ, minw tun siginin be Pɛrɛsi jamana na, kɔrɔn fɛ, ani minw tun be Silisi mara la, ni Damasi dugu kɔnɔ, ni Liban jamana na, ani Antiliban, ka fara kɔgɔjida la mɔgɔw bɛɛ kan, 8ni Karimɛli kulu kan mɔgɔw, ani Galaadi ni Galile mara kɔgɔdugu ɲafan fɛ mɔgɔw, ani mɔgɔ minw tun be Zizireyɛli kɛnɛba la, 9ani minw bɛɛ tun be Samari n'a duguw la, ni Zurudɛn baji kɔfɛ fɔɔ Zeruzalɛmu ni Batane, ani Kelusi ni Kadɛsi, fɔɔ Ezipiti kɔɔ daa la, ani Tafunɛsi ni Aramasɛsi dugu la, ni Gosɛn mara bɛɛ la, 10fɔɔ *Tanisi ni Manfisi dugu kɔfɛ, ni minw bɛɛ tun be Ezipiti jamana na fɔɔ ka taga se Etiyopi daan na. 11Nga o yɔrɔ nunu bɛɛ mɔgɔw ma Asirikaw ka masacɛ Nabukodonozɔri ka kuma jati, u ma sɔn ka taga fara a kan ka taga kɛlɛ kɛ, bari u tun te siran a ɲa. U murutil'a ma bari u ɲana, mɔgɔ kelen lo, masacɛ ka cidenw maloyanin kɔsegira ka taga u bolo lakolon. 12Nabukodonozɔri dimina kosɔbɛ o mara nunu mɔgɔw bɛɛ kɔrɔ, ka kali a ka masasigilan tɔgɔ la n'a ka mara tɔgɔ la ko a ben'a dimi bɔ Silisi mara mɔgɔw la, ni Damasikaw, ani Siri jamana faan bɛɛ mɔgɔw, ani mowabuw, ni amoniw, ni Zude mara mɔgɔw bɛɛ, ani Ezipitikaw bɛɛ la, k'a ta Kɔgɔjiba daa la fɔɔ ka ta'a bila Buruku kɔgɔji daa la, ko a bena u bɛɛ faga. 13A ka masaya saan tan ni wolonwulanan na, a y'a yɛrɛ labɛn kɛlɛ kama n'a ka kɛlɛdenw, ko a be taga masacɛ Arafakisadi kama. A ser'a kɔrɔ, ka Arafakisadi ka kɛlɛdenw n'a ka sotigiw bɛɛ gwɛn, n'a ka kɛlɛkɛwotorow. 14A y'a ka duguw minɛ, a sera fɔɔ Ɛkibatani k'o yɔrɔ sangasow minɛ, ka forobayɔrɔw cɛn, ka dugu nin cɛɲa ban k'a yɔrɔ kɛ kunsurunyɔrɔ ye. 15A ye Arafakisadi minɛ Arago mara kuluw yɔrɔ la, k'a sɔgɔ ni taman ye k'a faga, k'a ka fanga cɛn pepewu. 16A segira Ninivu n'a ka kalandenw ye, u tun ka ca kosɔbɛ. U tora o yɔrɔ la ka lafiɲɛ ani ka dumuniba kɛ yen tile kɛmɛ ni mugan kɔnɔ.


Mas 2nan 25 AKKDC08 - Sedesiyasi ka masaya saan - Bible Search\nMas 2nan 24 Lok fɔlɔ int\nMas 2nan 25\nBabilɔni masacɛ be Zeruzalɛmu datugu\n(Zer 39.1-7; 52.4-11)\n1- Sedesiyasi ka masaya saan kɔnɔntɔnnan kalo tannan tile tannan loon, Babilɔni masacɛ Nabukodonozɔri wilila ka na n'a ka kɛlɛdenw bɛɛ ye Zeruzalɛmu kama. U nana sigi a dafɛ ka bɔgɔ cɛ k'o tonton dugu laminikogo kɔrɔ k'a lamini. 2U ye Zeruzalɛmu dugu datugu fɔɔ ka taga se masacɛ Sedesiyasi ka masaya saan tan ni kelennan na.\n3O saan nin kalo naaninan tile kɔnɔntɔnnan na, kɔngɔ tun digira dugu mɔgɔw la kosɔbɛ, dumuni si tun te dugudenw bolo tugu. 4- Babilɔnikaw ye dugu laminikogo sɔgɔ. Suu kora tuma min na, Zuda mara kɛlɛdenw bɛɛ bolila. O y'a sɔrɔ Babilɔnikaw tun ye dugu lamini. O n'a ta bɛɛ, daa min be dugu laminikogo fila cɛ, masacɛ ka nankɔ faan fɛ, u sera ka tɛmɛ o fɛ ka Zurudɛn baji sira minɛ. 5Babilɔnikaw ka kɛlɛdenw tugura masacɛ kɔ ka ta'a sɔrɔ Zeriko kɔkɛnɛ la. A ka kɛlɛdenw bɛɛ bolila k'a to. 6U y'a minɛ ka taga n'a ye Babilɔni masacɛ fɛ Iribila k'a kiti o yɔrɔ la. 7- U y'a deenw kaan tigɛ a yɛrɛ ɲana. Babilɔni masacɛ ko u k'ale Sedesiyasi ɲadenw ci, k'a siri ni zirajɔrɔkɔw ye, ka taga n'a ye Babilɔni.\nZeruzalɛmu minɛko, Zuda mara mɔgɔw minɛko filanan\n(Zer 39.8-10; 52.12-27; Lok 2nan 36.17-21)\n8Babilɔni masacɛ Nabukodonozɔri ka masaya saan tan ni kɔnɔntɔnnan, kalo duurunan tile wolonwulanan loon na, a kɔlɔsibagaw kuntigi Nebuzaradan donna Zeruzalɛmu, ale min tun ye masacɛ ka kɛlɛkuntigi dɔ ye. 9A ye Masaba ka soo jɛni, ni masacɛ ka soo, ani Zeruzalɛmu dugu kɔnɔ boonw bɛɛ. Boon o boon tun ye mɔgɔbaba ta ye, a ye olu bɛɛ jɛni. 10A ka kɛlɛdenw ye Zeruzalɛmu laminikogo ci. 11Mɔgɔ minw tun tora Zeruzalɛmu kɔnɔ, a ye olu minɛ ka taga n'u ye, ani minw tun y'u yɛrɛ di Babilɔni masacɛ ma, ani bololabaarakɛla tɔw.g 12A ye jamana dɛsɛbagatɔ dɔw to yen, olu ka ɛrɛzɛnforow ni foro tɔw sɛnɛ.\n13- Tutunan ziralaman minw tun be Masaba ka soo daa la, ani wotoroninw ni dagaba ziralaman minw tun be luu kɔnɔ, Babilɔnikaw ye olu ci k'o ta ka taga n'u ye Babilɔni. 14- U ye bugurigwɛ cɛfɛnw, ni pɛluw, ani fitinɛ juru tigɛminanw, ni filenw ta, ani u tun be to ka baara kɛ ni minan ziralaman minw bɛɛ ye Masaba ka soo kɔnɔ. 15U fana ye wusulandagaw ni jifilenw ta, fɛɛn o fɛɛn tun dilanna ni sanu ani warigwɛ ye. 16Solomani tun ye tutunan fila, ni tasaba, ani wotoronin minw dilan Masaba ka soo kama, olu zira hakɛ tun ma se ka lɔn. 17Tutunan nunu kelen kelen jaɲa tun be mɛtɛrɛ kɔnɔntɔn ɲɔgɔn bɔ. Fɛɛn ziralaman min tun siginin be tutunan nunu kelen sanfɛ, ale jaɲa sanfɛ tun be mɛtɛrɛ kelen ni tilan ɲɔgɔn bɔ. A tun masirinin be ni masirifɛn dɔ ye, gerenadiyiriden jaa ziralaman tun y'a lamini. Tutunan kelen nin n'a masirifɛn fana tun be ten.\n18Masacɛ kɔlɔsibagaw kuntigi nin ye sarakalasebagaw kuntigi Seraya, n'a lankan Sefaniya, ani Masaba ka soo daa kɔlɔsibaga mɔgɔ saba minɛ. 19Mɔgɔ minw tora dugu kɔnɔ, olu cɛma, a ye kɛlɛdenw ɲamɔgɔ dɔ minɛ, ani masacɛ ka dakɔrɔsigi mɔgɔ duuru, ni sɛbɛnnikɛla min tun be kɛlɛdenw wolomako kunna, ani mɔgɔbaba wɛrɛ bi wɔɔrɔ. 20A y'u minɛ ka taga n'u ye Babilɔni masacɛ fɛ Iribila. 21Masacɛ y'u faga Iribila, Amati mara la.\nZuda mara mɔgɔw cɛra ten ka bɔ u ka jamana na ka taga yɔrɔjan na.\nGedaliyasi be kɛ lasigiden ye\n22- Babilɔni masacɛ Nabukodonozɔri tun ye mɔgɔ minw to Zuda mara la, a ye Safan deen Ayikamu dencɛ Gedaliyasi sigi olu kunna. 23Zuda mara kɛlɛdenw n'u kuntigiw bɛɛ y'a mɛn tuma min na ko Babilɔni masacɛ ye Gedaliyasi kɛ lasigiden ye, u tagara Gedaliyasi fɛ Misipa. Minw tun tagar'a fɛ, olu tun ye Netaniya dencɛ Isimayɛli ye, ani Kareya dencɛ Yowanan, ni Netofaka Tanumɛti dencɛ Seraya, ani Yaazaniyawu ka bɔ Maaka, ani u mɔgɔw.\n24Gedaliyasi y'a fɔ u n'u kɔmɔgɔw ye k'a gwɛlɛya k'u kana siran Babilɔnikaw ɲa, k'u ka to mara nin kɔnɔ ka baara kɛ Babilɔni masacɛ ye, k'u bena hɛrɛ sɔrɔ ten. 25Nga saan nin kalo wolonwulanan na, Elisama deen Netaniya dencɛ Isimayɛli, min tun ye masaden dɔ ye, ale wilila ni mɔgɔ mugan ye ka taga Gedaliyasi faga, ani Zuda mara mɔgɔw ni Babilɔnika minw tun be n'a ye Misipa. 26- O la, mɔgɔw bɛɛ, denmisɛn fara mɔgɔkɔrɔba kan ani kɛlɛdenw kuntigiw bɛɛ wilila ka taga Ezipiti jamana na, bari u tun be siran Babilɔnikaw ɲa.\nBabilɔni masacɛ dɔ be makari Yoyakin na\n27- Zuda mara masacɛ Yoyakin minɛni ka taga jɔnya la, o saan bi saba ni wolonwulanan kalo tan ni filanan tile mugan ni wolonwulanan loon, Babilɔni masacɛ Ewili Merodaki yafara Zuda mara masacɛ Yoyakin ma k'a bɔ kaso la. O kɛra Ewili Merodaki ka masaya saan fɔlɔ la. 28A y'a ladiya ka lɔyɔrɔ d'a ma min ka fisa ni masacɛ tɔw taw ye, minw tun be n'a ye Babilɔni. 29A ye sira d'a ma k'a ka kasodenfaniw bɔ. K'a ta o loon ma, Yoyakin tun be to ka dumuni kɛ a fɛ a sii bɛɛ la. 30A kɛra ten, Babilɔni masacɛ tun be to ka Yoyakin ka makoyafɛn d'a ma loon o loon a sii bɛɛ la.


Mat 16 AKKDC08 - *Fariziɲɛ ni *Saduseɲɛ dɔw gwɛrɛla - Bible Search\nFariziɲɛ ni Saduseɲɛ dɔw ko Yezu ka kabako kɛ\n(Mat 12.38-39; Mar 8.11-13; Luka 11.16,29; 12.54-56)\n1*Fariziɲɛ ni *Saduseɲɛ dɔw gwɛrɛla Yezu la waasa k'a kɔrɔbɔ. U y'a ɲini Yezu fɛ ko a ka kabako dɔ kɛ ka bɔ sankolo la. 2Yezu y'u jaabi ko: «Wuladafɛ ni tilekun be ɲini ka don tuma min na, aw b'a fɔ ko suu bena diya, bari sankolo wulennin lo. 3Sɔgɔmadafɛ fana, aw b'a fɔ ko bii tena diya bari yɔrɔ ɲaa ma ɲi. Aw be se ka sankolo filɛ ka waati cogoya faamu, nga koo minw be kɛra waati nin na, aw te sera k'olu faamu. 4Bii mɔgɔw ka jugu, u murutira Ala ma, u b'a fɛ ko ne ka kabako dɔ kɛ u ɲana, nga kabako si tena kɛ k'a yira u la ni kira Zonasi ta ɲɔgɔn tɛ.» O kɔ, a y'u lɔnin to yen ka tɛmɛ n'a ka sira ye.\nYezu b'a ka kalandenw ladi Fariziɲɛ ni Saduseɲɛw ka kalan koo la\n(Mar 8.14-21; Luka 12.1-6)\n5Tuma min na u tun be tagara baa kɔfɛ, kalandenw tun ɲinɛna ka buru ta. 6Yezu y'a fɔ u ye ko: «Aw k'aw yɛrɛ kɔlɔsi *Fariziɲɛ ni *Saduseɲɛw ka burufununan ma.» 7Kalandenw tora ka miiri u yɛrɛ kɔnɔ k'olu ma buru ta minkɛ, k'o la Yezu ye kuma nin fɔ. 8Nga Yezu y'u ka miiriya lɔn, k'a fɔ u ye ko: «Jigi t'aw fɛ wa? Mun na aw be miiri ten, ko aw ɲinɛna buru kɔ? 9- Aw te faamuli kɛ halibi wa? Ne ye cɛɛ waa duuru balo ni burukun duuru ye waati min na, aw ye segi daa min cɛ dumuni tɔɔ la, aw hakili te o la wa? 10- Ani ne ye cɛɛ waa naani balo ni burukun wolonwula ye tuma min na, aw tun ye segi daa min fa dumuni tɔɔ la, aw hakili t'o fana na wa? 11Ne tun b'aw ladira Fariziɲɛ ni Saduseɲɛw ka burufununan koo la tuma min na, mun na aw tun m'a faamu ko ne tun te kumana buru koo la?» 12O tuma na, u y'a faamu ko a tun te kumana u fɛ burufununan yɛrɛ koo la, nga ko a tun be kumana u fɛ Fariziɲɛ ni Saduseɲɛw ka kalan le koo la.\nPiyɛri b'a fɔ ko Yezu ye Ala Deen ye\n(Mar 8.27-30; Luka 9.18-21)\n13Yezu n'a ka kalandenw sera Filipu, Sezare mara la. A y'a ka kalandenw ɲininga ko: «Mɔgɔw b'a fɔra ko Mɔgɔ Dencɛ ye jɔn ye?» 14- U y'a jaabi ko: «Dɔw ko Zan batizelikɛla lo, dɔw ko Eli, dɔ wɛrɛw ko Zeremi, walima kira dɔ wɛrɛ.» 15Yezu y'u ɲininga ko: «Aw do, aw b'a miiri ko ne ye jɔn ye?» 16- Simɔn Piyɛri y'a jaabi ko: «I ye Ala ka Mɔgɔ wolomanin nin ye, Ala Dencɛ.» 17Yezu y'a fɔ a ye ko: «Zonasi dencɛ Piyɛri, i dagamunin lo, bari mɔgɔ si ma nin fɔ i ye, nga ne Faa min be sankolo la, o le y'o lɔnniya d'i ma. 18I ye Piyɛri ye, o kɔrɔ ko fara, ne bena n ka jama senu sigi min kan, saya tena se ka foyi kɛ a la. 19- Ne bena *sankolo masaya konnigɛ d'i ma. N'i ye fɛɛn o fɛɛn siri dugukolo kan, o bena siri sankolo la. I mana fɛɛn o fɛɛn foni dugukolo kan, o bena foni sankolo la.» 20O kɔ, Yezu y'a fɔ k'a gwɛlɛya a ka kalandenw ye k'u kana sɔn k'a fɔ mɔgɔ si ɲana ko ale ye Ala ka Mɔgɔ wolomanin nin ye.\nYezu b'a ka saya n'a kununko fɔ\n(Mar 8.31-33; Luka 9.22)\n21K'a ta o waati ma Yezu y'a daminɛ k'a fɔ ka gwɛ a ka kalandenw ye, ko: «Ne ka kan ka taga Zeruzalɛmu, cɛkɔrɔbaw ni sarakalasebagaw kuntigiw ani sariya karamɔgɔw bena ne tɔɔrɔ yen kosɔbɛ. U bena ne faga. Nga tile sabanan loon ne faganin kɔ, ne bena kunun.» 22Piyɛri tagara n'a ye gɛrɛn na k'a daminɛ k'a jalaki. A y'a fɔ a ye ko: «Matigi, Ala k'i kisi o koow ma. O tena i sɔrɔ.» 23Yezu y'a ɲaa yɛlɛma k'a fɔ Piyɛri ye ko: «E Sutana nin, taga ka bɔ n kɔrɔ. E be ne ka koow cɛnyɔrɔ le ɲinina. I ka miiriya ni Ala ta te kelen ye, i be miiri i n'a fɔ adamaden tɔw.»\nMɔgɔ ka kan ka tugu Yezu kɔ cogo min na\n(Mar 8.34—9.1; Luka 9.23-27)\n24- Yezu y'a fɔ a ka kalandenw ye ko: «Ni mɔgɔ min b'a fɛ ka tugu ne kɔ, o tigi kana miiri a yɛrɛ ka nafa la. A k'a ka gwengwenlɔgɔ ɲun ka tugu ne kɔ. 25- Mɔgɔ o mɔgɔ b'a fɛ k'a nii tanga, o tigi bena bɔnɔ a la. Nga ni mɔgɔ min bɔnɔna a nii la ne kosɔn, o tigi bena tila k'a sɔrɔ. 26A be mun ɲa mɔgɔ ye ka diɲɛ fɛɛn bɛɛ sɔrɔ n'a bɔnɔna a nii na? Walima mɔgɔ be se ka mun di Ala ma min b'a nii sɔngɔ bɔ? 27- Ayiwa, Mɔgɔ Dencɛ bena na n'a ka mɛlɛkɛw ye a Faa ka sebagaya la, o la a bena mɔgɔ kelen kelen bɛɛ sara ka kɛɲɛ n'u ka kɛwaliw ye. 28Tiɲɛ na, ne b'a fɔ aw ye ko aw minw be yan, aw dɔw tena sa n'u ma Mɔgɔ Dencɛ natɔ ye n'a ka masaya ye.»


Julakan Gafew (2000-2022)\nNin ye sɛgɛsɛgɛrifɛn ye min sababu fɛ i be se ka ɲinini kɛ Jehova Seerew ka gafew kɔnɔ kaan caaman na.\nN'i b'a fɛ ka gafew telesarse, hakɛ to ka jw.org lajɛ.\nJumalon, zuwe tile 1\nAla ye sebagaya bɛɛ di ne ma sankolo la ani dugukolo kan.—Mat. 28:18.\nA kɔrɔtanin lo an ka kɛ Yezu teriw ye, n’an b’a fɛ Jehova k’an ka deliliw jaabi. An ka deliliw laban na, an b’a fɔ ko: “Yezu tɔgɔ la.” Nka, an man ɲi ka dan o dɔrɔn ma. Jehova be tɛmɛ Yezu fɛ cogo min na k’an ka deliliw jaabi, an ka ɲi k’o faamu fana. Yezu y’a fɔ a ka cidenw ye ko: “Aw mana fɛɛn o fɛɛn daali ne tɔgɔ la, ne bena o kɛ.” (Zan 14:13). Jehova lo b’an ka deliliw lamɛn ani k’u jaabi. Nka, a ye see di Yezu ma walisa a k’ale ka fɛtaw dafa. O la, sanni Ala k’an ka deliliw jaabi, a b’a filɛ fɔlɔ n’an be Yezu ka ladili sira tagama. Ɲɛyirali fɛ, Yezu ko: “Mɔgɔ minw be fili aw ma, n’aw be yafa olu ma, aw Faa min be sankolo la, ale fana bena yafa aw ma. Nga, n’aw te yafa u ma, aw Faa min be sankolo la, ale fana tena yafa aw ma.” (Mat. 6:14, 15). Jehova ni Yezu b’an minɛ ni ɲumanya ye cogo min na, a kɔrɔtanin lo kosɔbɛ an ka tɔɔw minɛ o cogo la! w20.04 21 § 6\nAla ka Kuma sɛgɛsɛgɛ loon o loon: Saan 2022\nSibirilon, zuwe tile 2\nAnw nana kibaru diman fɔ aw ye, janko aw ka faran kofufafu nunu na, k’aw ɲaa sin Nitigi Ala ma.—Kɛw. 14:15.\nCiden Pol lamɛnbagaw tun b’u mako don koo minw na, a y’o faamu ani ye kibaro diiman fɔ ka kɛɲɛ n’o ye. Ɲɛyirali fɛ, a kumana jama min fɛ Lisitire, u tun tɛ bɛrɛ wala foyi lɔn Ala ka Kuma koo la. O kama, Pol kumana cogo dɔ la walisa u ka se k’a faamu. A ko Ala b’a to sumanw be ɲɛ ani a b’a to an be ɲɛnamaya diyabɔ. Pol ye kumadenw ni ɲɛyirali dɔw fɔ, a lamɛnbagaw tun be se ka minw faamu. Ele fana k’a ɲini k’a lɔn i ka kiinmɔgɔw b’u mako don min na. O kɔ, basigi o kan ka kibaro diiman fɔ u ye. N’i be gwɛrɛla mɔgɔ dɔ la wala a ka soo la, i be se k’a lɔn cogo di a tigi b’a mako don min na? Kɔrɔsili kɛ. N’a sɔrɔ a tigi be koo nunu dɔ kɛra: ka filɛruw wala yiriw ladon, ka gafe dɔ kalan, ka mobili lalaga wala ka koo wɛrɛ kɛ. A tigi be min kɛra, i be se ka basigi o kan walisa ka baro dadon (Zan 4:7). Hali mɔgɔ ka fanidoncogo be se k’i dɛmɛ k’a lɔn a be bɔ jamana min na, a be baara min kɛ wala spɔr jɛnkulu min ka di a ye. w20.04 11 § 11-12\nDimansilon, zuwe tile 3\nAw k’aw ka haminakow bɛɛ to [Ala ] bolo, bari a be janto aw la.—1 Piyɛri 5:7.\nBalima dɔw be deli ka koo dɔw kɛ loon o loon. Nka hamikojugu kosɔn, u hakili siginin tɛ n’u b’o koow kɛra ni mɔgɔ wɛrɛw ye. N’a sɔrɔ a ka gwɛlɛ u ma ka kɛ jama cɛma. O n’a ta bɛɛ, u be to ka taga lajɛnw ni lajɛnbaw la. U tɛ mɔgɔ minw lɔn, a ka gwɛlɛ u ma ka kuma n’u ye. Nka, u be kuma mɔgɔw fɛ waajuli la. N’o gwɛlɛyaw b’i kan, i k’a lɔn ko i kelen tɛ. O gwɛlɛyaw ɲɔgɔn be mɔgɔ caaman kan. A to i hakili la ko i be jijali minw kɛra n’i dusu bɛɛ ye, u ka di Jehova ye. I ma Jehova sago kɛli dabila minkɛ, o b’a yira ko Jehova b’i dugara ani ko i mako be fanga min na, a b’o dira i ma (Filip. 4:6, 7). N’i be Jehova sago kɛra farikolodɛsɛ, kɔrɔya wala hakiliɲagami bana bɛɛ n’a ta, la a la ko i be Jehova ninsɔn diyara. An cɛma, mɔgɔ caaman man kɛnɛ. O n’a ta bɛɛ, an bɛɛ banbanin lo boli la ɲɛnamaya banbali kama (2 Kor. 4:16). Jehova ka dɛmɛ barika la, an bɛɛ bena se o boli danyɔrɔ la! w20.04 31 § 20-21